Diari Oficial de la Generalitat Valenciana


Sumari del DOGV 3377, del 20-11-1998 (1998/9689)

ORDRE de 12 de novembre de 1998, de la Conselleria d'Ocupació, Indústria i Comerç, per la qual es determinen els programes de formació professional ocupacional, els tallers de formació i inserció laboral i es regula els procediment general per a la concessió d'ajudes durant l'exercici de 1999.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3377

Data del DOGV
:   20-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9689


Data del document
:   12-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 12 de novembre de 1998, de la Conselleria d'Ocupació, Indústria i Comerç, per la qual es determinen els programes de formació professional ocupacional, els tallers de formació i inserció laboral i es regula els procediment general per a la concessió d'ajudes durant l'exercici de 1999. [1998/X9689]
  
La Unió Europea considera la formació professional ocupacional com una de les mesures principals de política activa d'ocupació.
  
La formació professional ocupacional desenrotllada a la Comunitat Valenciana està cofinançada pel Fons Social Europeu a través de dos plans, un de nacional, el Pla Nacional de Formació i Inserció Professional, i un altre d'autonòmic, el Programa Operatiu Comunitat Valenciana 94-99. L'objectiu d'ambdós plans és proporcionar als treballadors desocupats la necessària qualificació per a exercir una ocupació concreta d'acord amb les seues expectatives d'ocupabilitat i amb les necessitats del mercat de treball. Per esta unitat d'objectius i de procedència de fons, es considera convenient incloure totes les actuacions en matèria de formació professional ocupacional en un únic text, amb idèntic procediment de concessió de subvencions, atenent en cada programa les especials característiques dels col·lectius als quals s'adrecen.
  
Es considera necessari avançar en el sentit d'ajustar la programació a les ocupacions prioritàries del mercat de treball, i també d'aclarir els processos de concessió de les ajudes i adaptar l'elegibilitat de despeses a l'última decisió de la Comissió de les Comunitats Europees.
  
Es manté en esta ordre l'adaptació dels continguts mínims de la formació professional ocupacional, que han sigut definits per a diverses especialitats per diferents reials decrets, amb validesa a tot el territori nacional i caràcter oficial, a través de la programació a impartir en els centres de formació i inserció professional de titularitat de la Generalitat Valenciana, i també amb el programa de jovents menors de 25 anys. L'objectiu últim d'estes actuacions, que es realitzen per segon any, és procedir de forma lenta i gradual a l'adaptació dels cursos que s'han de desenrotllar en aquest comunitat als continguts modulars instrumentats per l'ordenació de la formació professional ocupacional, amb la finalitat d'estar en condicions d'adaptar-se al futur desenrotllament normatiu d'obtenció i expedició dels certificats de professionalitat.
  
Finalment, es garanteixen els principis d'igualtat d'oportunitats entre homes i dones, de protecció a la família i de reinserció social d'aquelles persones que hagueren estat deshabituades de l'addicció a les drogues o d'altres trastorns addictius, dins de la política desenrotllada pel Govern Valencià.
  
En virtut d'això, i fent ús de les facultats que em confereix la Llei 5/1983, de 30 de desembre, del Govern Valencià, pel qual s'aprova el Reglament Orgànic i Funcional de la Conselleria d'Ocupació, Indústria i Comerç, i havent pres en consideració l'Acord Valencià per l'Ocupació i la Formació,
  
ORDENE
  
Títol I
  
Normes generals
  
Article 1. Objectiu i àmbit
  
L'objecte de la present ordre és el foment i desenrotllament d'activitats formatives adreçades a treballadores i treballadors desocupats, i també dels tallers de formació que faciliten la inserció laboral de desocupats i desocupades amb greus dificultats d'inserció en el mercat del treball.
  
Estes activitats formatives s'hauran de desenrotllar a la Comunitat Valenciana. No obstant això, la Conselleria d'Ocupació, Indústria i Comerç podrà, amb caràcter excepcional, atorgar ajudes a aquells projectes que, per les seues especials característiques, s'hagen de desenrotllar fora del territori nacional, quan es fonamente de manera suficient en la sol·licitud, i segons el criteri de l'òrgan competent per a resoldre.
  
Article 2. Accions susceptibles de suport i naturalesa de les ajudes
  
Les ajudes recollides en la present disposició tindran la naturalesa jurídica de subvencions públiques i aniran destinades:
  
- al finançament total o parcial dels cursos i tallers que es realitzen a l'empara d'esta ordre.
  
- a la concessió de beques i ajudes a l'alumnat assistent als dits cursos i tallers.
  
Article 3. Beneficiaris
  
Podran sol·licitar les ajudes recollides en la present ordre:
  
1. Les següents entitats:
  
- Les empreses privades o públiques, tant si són persones físiques com jurídiques.
  
- Les entitats locals.
  
- Les prganitzacions empresarials.
  
- Les organitzacions sindicals.
  
- Altres entitats sense fi de lucre.
  
Els qui aspiren a ser perceptors de les diferents ajudes hauran de reunir els requisits generals següents:
  
- Tindre personalitat jurídica pròpia.
  
- Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.
  
- Haver complit les obligacions adquirides en el supòsit d'haver percebut altres subvencions de la Generalitat Valenciana, especialment pel que fa compliment dels compromisos d'inserció d'exercicis anterior en qualsevol de les vies de programació.
  
- Acreditar capacitat suficient en mitjans materials, humans i organitzatius per a complir els objectius establits en el programa.
  
2. Els alumnes participants en accions de formació ocupacional i en els tallers, quan així estiga previst.
  
Article 4. Difusió
  
Serà obligació dels beneficiaris de les ajudes regulades en la present ordre donar a conéixer de forma inequívoca que es tracta d'una acció subvencionada per la Conselleria d'Ocupació, Indústria i Comerç de la Generalitat Valenciana i cofinançada pel Fons Social Europeu, de conformitat amb les instruccions i models que a l'efecte subministrament la Direcció General de Formació i Inserció Professional.
  
Títol II
  
Procediment
  
Article 5. Presentació de sol·licituds, documentació i termini
  
1. Les sol·licituds es formularan en els models normalitzats que seran proporcionats per les àrees territorials de Treball. Cada sol·licitud es formularà incloent-hi totes les accions formatives corresponents a l'entitat en el seu àmbit provincial amb indicació de la via de programació elegida, i seran úniques per a cada tipus de taller i programa.
  
2. Tota sol·licitud haurà d'anar acompanyada de la documentació següent:
  
- Documentació acreditativa i identificativa del sol·licitant i del seu representant legal.
  
- Document d'identificació fiscal del sol·licitant.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996 de la Conselleria d'Economia i Hisenda (DOGV núm. 2.775), la validesa de la qual s'haurà d'estendre a la data d'acabament del termini de presentació d'instàncies.
  
- Memòria de les accions formatives i dels tallers que es desitja impartir. Les memòries que continguen el pla formatiu de l'entitat col·laboradora es presentaran en una única sol·licitud i, en el supòsit de tallers, hauran de contindre, si és el cas, el programa de realització d'inversions, que hauran d'efectuar-se en la primera meitat del programa formatiu del taller. Estes memòries es presentaran en suport magnètic i paper.
  
- En el supòsit que el sol·licitant dels tallers recollits en els capítols V i VI del títol IV de la present ordre siga una empresa pública o privada, caldrà presentar un compromís d'inserció laboral d'almenys el 33% dels assistents que finalitzen la corresponent acció formativa.
  
- En el supòsit dels tallers de persones discapacitades i en situació de marginació social, hauran d'aportar els documents que s'assenyalen en els articles 50 i 54, respectivament, de la present ordre.
  
- El grau d'inserció assolit en l'últim exercici, d'acord amb el que s'estableix en l'annex de la present ordre.
  
No s'aportaran els tres primers documents assenyalats més amunt si es troben ja en poder de la Conselleria d'Ocupació, Indústria i Comerç, per haver sigut aportats en l'exercici 1998.
  
Quan la sol·licitud no reunisca els requisits establits en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat perquè, en un termini de 10 dies, esmene la falta o adjunte els documents necessaris, amb indicació que, si no ho fa així, es considerarà que ha desistit de la seua petició, la qual s'arxivarà sense més tràmit.
  
3. El termini per a la presentació de les sol·licituds serà d'un mes des de la publicació d'esta ordre en el Diari Oficial de la Generalitat Valenciana.
  
4. Es podrà ampliar el termini de presentació de sol·licituds, i també fixar nous terminis de sol·licitud al llarg de l'exercici, si no s'ha exhaurit la partida pressupostària corresponent a qualsevol dels programes de la present ordre. Abans de l'obertura d'un nou termini, en cas de recuperar crèdit al llarg de l'exercici, s'atendran aquelles sol·licituds que van ser denegades amb anterioritat per falta de disponibilitat pressupostària.
  
5. En el cas d'empreses que presenten projectes relacionats amb els diferents programes de formació ocupacional amb percentatges de contractació en la mateixa empresa d'almenys el 33% dels alumnes, el termini de presentació de sol·licituds serà fins al 30 de juny de 1999, i quedarà condicionada l'obtenció de l'ajuda a l'existència de crèdit disponible. En aquest cas les sol·licituds es formularan com a mínim un mes abans de la data d'inici prevista per al curs en qüestió. Així mateix, s'estableix el 30 de juny de 1999 com a data límit per a les sol·licituds acollides a conveni.
  
Article 6. Avaluació de les sol·licituds
  
Tota sol·licitud estarà subjecta a:
  
1. Una avaluació formal a càrrec del personal de la Conselleria d'Ocupació, Indústria i Comerç, que supervisarà inicialment el compliment o no dels requisits formals previstos en la present ordre, i avaluarà:
  
· El grau d'inserció assolit en l'últim exercici.
  
· La infraestructura docent de l'entitat sol·licitant, després de visitar les instal·lacions, llevat dels casos de:
  
- Via 1 de programació, recollida en l'article 13 de la present ordre.
  
- Via 2 de programació, recollida en l'article 1 de la present ordre, quan les especialitats estiguen homologades amb anterioritat a la data de presentació de la sol·licitud.
  
- Tallers previstos en els capítols V i VI del títol IV de la present ordre.
  
· Expectatives d'ocupació:
  
- El compromís d'inserció voluntàriament manifestat per les entitats sol·licitants.
  
- La prioritat de l'acció, d'acord amb l'annex II de la present ordre.
  
- La qualitat de la docència realitzada en l'últim exercici.
  
2. Una valoració material a càrrec d'un comité d'experts, designat pel conseller d'Ocupació, Indústria i Comerç, analitzarà el contingut teòric i pràctic dels cursos i la metodologia d'impartició d'aquestes.
  
Aquest comité estarà presidit pel director general de Formació i Inserció Professional o persona en qui delegue i s'hi integraran:
  
- 9 tècnics de l'Àrea de Formació Professional de la Conselleria d'Ocupació, Indústria i Comerç (3 per província).
  
- 3 tècnics de l'Àrea de Formació Professional de la Conselleria de Cultura, Educació i Ciència (1 per província).
  
- 4 professors de la Universitat Jaume I, 5 professors de la Universitat Politècnica de València, 5 professors de la Universitat de València-Estudi General, 4 professors de la Universitat d'Alacant i 4 professors de la Universitat Miguel Hernández d'Elx.
  
- 4 representants dels sindicats.
  
- 4 representants de les associacions empresarials més representatives.
  
- 1 representant del Consell de Cambres Oficials de Comerç i Navegació de la Comunitat Valenciana.
  
3. Realitzades ambdues valoracions s'efectuaran les oportunes propostes de resolució atenent els criteris tinguts en compte en les valoracions anteriors, i també l'oportunitat de l'acció, que hauran d'estar suficientment motivades, indicant els factors o criteris tinguts en compte en la valoració i la seua aplicació concreta.
  
4. Ambdues avaluacions s'ajustaran als criteris de valoració que consten en l'annex I de la present convocatòria.
  
Article 7. Resolució de concessió de les ajudes
  
1. Valorades les sol·licituds, el conseller d'Ocupació, Indústria i Comerç dictarà la corresponent resolució de concessió de l'ajuda.
  
2. La resolució contindrà les dades relatives a cada curs o taller, denominació del curs o taller, número d'expedient, entitat col·laboradora, lloc d'impartició, duració horària, nombre d'alumnes i mòdul econòmic.
  
3. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. El termini màxim per a resoldre les sol·licituds que es formulen serà de 30 dies naturals a partir de la data de publicació de l'ordre a què es refereix la disposició addicional primera. En els supòsits recollits en l'article 5.5 de la present ordre, el termini màxim per a resoldre haurà de comptar-se des de la data de presentació de les sol·licituds, sempre que s'haja publicat l'ordre a què es refereix la disposició addicional primera.
  
5. Transcorregut el termini sense que hi haguera recaigut resolució s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de Règim Jurídic de les Administracions Públiques i del Procediment Administratiu Comú.
  
6. Les resolucions de concessió d'ajudes posen fi a la via administrativa i contra elles podrà interposar-se un recurs contenciós administratiu en el termini de dos mesos comptats des de l'endemà de la notificació, després de la comunicació a l'òrgan que va dictar l'acte impugnat.
  
Article 8. Obligacions dels beneficiaris
  
Són obligacions dels beneficiaris:
  
- Impartir les accions subvencionades segons el que es preveu en esta ordre i en la resolució d'aprovació, i justificar la realització d'aquelles.
  
- Facilitar a la Conselleria d'Ocupació, Indústria i Comerç les tasques de seguiment i control tècnic.
  
- Ajustar-se a les accions de control que s'estableixen en esta mateixa ordre.
  
- Ajustar-se a les accions de control financer que legalment corresponguen en relació amb la subvenció concedida.
  
- Comunicar a la Conselleria d'Ocupació, Indústria i Comerç la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat.
  
- No percebre cap quantitat de l'alumnat participant en l'acció subvencionada.
  
- Portar la comptabilitat codificada de les despeses imputables a cada acció subvencionada.
  
Article 9. Costos elegibles per als beneficiaris
  
Els costos elegibles es distribuiran en:
  
I) Despeses de professorat (part A): despeses de professorat i control de la docència.
  
1. Quedaran compresos en aquest concepte:
  
· Salaris del professorat o, si és el cas, del servei docent extern, per a l'horari exclusiu d'impartició.
  
· Despeses de Seguretat Social a càrrec de l'entitat col·laboradora quan haja contractat els professors com a treballadors per compte d'un altre, amb obligació d'afiliació i/o alta en la Seguretat Social.
  
· Costos de control de la qualitat de la docència, incloent-hi exclusivament els següents conceptes:
  
- Avaluacions i revisions periòdiques dels alumnes.
  
- Preparació de classes.
  
- Tutories.
  
Estos conceptes hauran d'estar especificats en la memòria que acompanya la sol·licitud de l'acció formativa si s'han de justificar despeses per estos. No s'acceptaran justificacions que no estiguen recollides en el projecte (memòria).
  
Les activitats de control de la docència hauran de ser exercides exclusivament pel docent, excepte en el supòsit de les tutories, les quals podran ser realitzades per persona distinta l'activitat de la qual estarà recollida en la memòria. Com a màxim l'import que s'impute a aquest apartat serà el 25% del total que figure en la resolució de concessió com a part A.
  
2. Únicament s'admetran justificants de pagaments a persones físiques, tant si el servei ha sigut prestat pel personal de la mateixa entitat beneficiària com si s'ha contractat una prestació de serveis professionals amb persones alienes a esta.
  
3. En els supòsit del Programa de Formació a Distància únicament es tindran en compte els costos corresponents a tutories, avaluacions i revisions periòdiques dels alumnes, tal com es recull en l'annex II de l'Ordre de 13 d'abril de 1994 del Ministeri de Treball i Seguretat Social.
  
4. El màxim de la despesa a justificar en relació amb cada un dels docents i tutors de l'acció formativa no podrà sobrepassar el doble del mòdul en pessetes per alumne/hora establit per a la part A en l'ordre ministerial indicada.
  
II) Despeses d'organització o institucionals (part B). Es classifiquen en:
  
- Costos indirectes:
  
· Despeses d'assegurances d'accidents de l'alumnat, que comprendrà l'accident in itinere i els que hagen succeït en pràctiques no laborals.
  
· Despeses de selecció de l'alumnat, quan es justifique.
  
· Despeses de personal directiu i administratiu atribuïbles al desenrotllament de l'acció formativa. En cap cas esta despesa podrà superar el 20% de la part B que figure en la resolució de concessió. Seran imputables les despeses que es produïsquen tant en el període d'impartició del curs, com en els quinze dies anteriors a l'inici i els quinze dies posteriors a l'acabament.
  
· Despeses generals atribuïbles a l'acció formativa:
  
- Despeses de publicitat, que responguen a les actuacions realitzades en compliment del que es disposa en l'article 4 de la present convocatòria.
  
- Despeses de lloguers, tant d'instal·lacions com de maquinària lligada directament a la docència.
  
- Despeses d'energia elèctrica, combustible i, en general, manteniment de les instal·lacions i equips docents.
  
- Despeses de comunicació (fax, telèfon, connexió, Internet, ...) fins a un màxim del 5% de la part B que figure en la resolució de concessió.
  
· Despeses de difícil justificació, fins a un 10% de les despeses justificades com a part B. Aquest concepte no tindrà consideració de cost elegible en el cas dels tallers.
  
- Costos directes:
  
· Amortització d'instal·lacions, equips i eines de duració superior a un exercici natural, excloent-ne la d'aquells béns que hagen sigut objecte de subvenció pública per a adquirir-los. Estes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció. En cap cas les despeses d'amortització d'estos béns ?que hauran de tindre sempre una connexió directa amb l'activitat docent de l'entitat col·laboradora en qüestió- podran superar una imputació del 25% de la part B que figure en la resolució de concessió.
  
· Material consumible adquirit per al desenrotllament de la docència no recuperable a l'acabament del curs o del taller: d'oficina, subministraments, elèctrodes, ferro, ciment, etc.
  
· Altres costos imputables a l'acció formativa, en particular:
  
- Compra de material didàctic.
  
- Despeses de traducció de materials d'ensenyament.
  
- Despeses de recopilació, impressió, ... de materials d'ensenyament.
  
En el cas de les despeses generals i altres costos recollits en el punt anterior, el beneficiari haurà d'adjuntar a la documentació exigida amb caràcter general per a la justificació de despeses, una memòria explicativa dels càlculs realitzats per a imputar estos costos.
  
Per al Programa de Formació a Distància: les despeses de la part B seran exclusivament les recollides en l'annex II de l'Ordre de 13 d'abril de 1994 del Ministeri de Treball i Seguretat Social (BOE núm. 101, de 28.04.94, i núm. 121, de 21.05.94).
  
III) Beques i dietes d'alumnes (part C). Aplicable als tallers i que comprendrà les despeses d'alumnat per assistència, en el casos previstos.
  
IV) Inversions (part D). Així mateix, aplicable als tallers adreçats a persones discapacitades o en situació de marginació social, i que comprendrà les despeses per inversió o adquisició d'equipament en els casos previstos, i d'adaptació de locals per a minusvàlids.
  
V) No es considerarà cost elegible, en cap de les parts de la subvenció anteriorment dites, l'IVA o altres càrregues tributàries quan siguen compensades per l'entitat beneficiària.
  
VI) Els cursos hauran de ser impartits pel mateix sol·licitant, per la qual cosa les despeses corresponents als mòduls A, B i B hauran de ser pagades per la mateixa entitat beneficiària, que és qui ha de reunir les característiques i requisits enunciats en l'article 3.
  
Article 10. Liquidació de les ajudes
  
1. Una vegada començada l'acció formativa o el taller i després de la certificació del cap de l'Àrea de Treball que l'entitat beneficiària compleix el que s'estableix en els articles 33 i 63, segons els casos, de la present ordre, es lliurarà el 30% de l'ajuda.
  
No obstant això, es podrà avançar a l'entitat beneficiària el percentatge màxim de l'import de l'ajuda que establisca per a estos supòsits la Llei d'Hisenda Pública de la Generalitat Valenciana, amb l'aval bancari previ a favor de la Generalitat Valenciana en la forma legalment prevista.
  
2. El percentatge restant de la subvenció es farà efectiu en finalitzar l'acció subvencionada després de la presentació, a través de l'aplicació informàtica SIDEC que lliurarà la Conselleria d'Ocupació, Indústria i Comerç a les entitats que impartisquen l'acció formativa a l'inici del curs, de la declaració de despeses efectivament realitzades per la impartició d'esta acció, els documents justificatius de la despesa corresponents a la part A, la memòria a què fa referència l'article 9.II.2 i una relació de factures relatives a les despeses corresponents a la part B. Així mateix, s'adjuntarà la pòlissa de l'assegurança dels alumnes, en el cas que no s'haja aportat amb anterioritat.
  
En el cas dels tallers, caldrà presentar, a més de tot això, els justificants de les parts B i D, i també la relació de factures corresponents a la part D. Per a la justificació de la part C de la subvenció caldrà omplir la fitxa inclosa en el SIDEC, en la qual es detallen els noms dels alumnes, els dies que hi han assistit, l'import de les ajudes i el rebut firmat per cada un dels alumnes.
  
En el programa de pràctica en empreses s'acreditaran documentalment les despeses de tutoria i d'assegurança dels alumnes en tot el període en què s'efectue la formació pràctica, i també la resta de despeses originades per esta.
  
Així mateix caldrà adjuntar els certificats dels dies que realment han assistit els alumnes beneficiaris de les ajudes recollides en el capítol del títol III de la present ordre, i també la documentació justificativa de la inserció realitzada en cas de compromís d'inserció, tenint en compte únicament per a acreditar la inserció els contractes de duració igual o superior a tres mesos a jornada completa setmanal, o període de treball real equivalent en el cas de contractacions a temps parcial, independentment de l'activitat de què es tracte.
  
Esta declaració de despeses, i remissió de documents justificatius, realitzada a l'efecte del que s'estableix en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament de l'acció formativa, si en la resolució no se'n fixa un altre de diferent.
  
La documentació justificativa de la part B, en el cas dels cursos de formació, haurà d'estar en poder de l'entitat i podrà ser requerida per l'òrgan competent a fi de dur a terme la correcta fiscalització dels fons destinats a l'execució dels projectes aprovats, concedint-se per a això un termini màxim de 10 dies.
  
3. El pagament de les subvencions atorgades en concepte d'inversió es realitzarà contra justificació de l'obra, en els termes establits en l'article 46.3 del Text Refós de la Llei d'Hisenda Pública de la Generalitat Valenciana, o de l'adquisició d'equipament, que s'haurà de realitzar en la primera meitat del taller.
  
Article 11. Minoracions i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta de justificació de les despeses efectivament realitzades i la concessió, amb posterioritat a la presentació de la sol·licitud d'altres ajudes públiques que en conjunt excedisquen els límits establits, podrà donar lloc a la minoració de la subvenció concedida.
  
En especial, a la vista de la documentació presentada, relativa a l'acció formativa o taller desenrotllada per l'entitat, es procedirà a la minoració de la subvenció concedida en els següents supòsits:
  
· No haver impartit la totalitat de les hores lectives aprovades per resolució.
  
· Per baixes dels alumnes:
  
- Quan en la primera meitat del curs es produïsca una disminució del nombre d'alumnes, l'entitat haurà de donar d'alta nous alumnes, fins a completar el nombre d'alumnes que tinguera el curs el desé dia lectiu, bé amb reserves, bé amb candidats que reunisquen el perfil exigit. En cas de no efectuar-ho, s'aplicarà la minoració proporcional corresponent en la part A i en la part B de la subvenció.
  
- Quan en la segona meitat del curs es produïsca una disminució del nombre d'alumnes no imputable a l'entitat col·laboradora, sols es minorarà la part B del mòdul econòmic a partir de la tercera baixa, inclusivament. No s'aplicarà cap minoració quan l'abandonament de l'alumne, en esta segona meitat del curs, es dega a contractació degudament acreditada, que ho podrà ser mitjançant declaració responsable on conste el nom de l'empresa, la data de contractació i el número patronal, dades que poden ser comprovades per l'administració.
  
· Per no haver justificat en els termes establits en l'ordre i en la resolució de concessió d'ajudes la totalitat de les despeses degudes, dins del termini establit.
  
· Per no haver acreditat íntegrament el compromís d'inserció assumit per l'entitat.
  
2. L'incompliment pel beneficiari de qualsevol dels requisits, condicions i totes altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per l'entitat:
  
· Incompliment de la finalitat per a la qual la subvenció va ser concedida, o de les condicions imposades per a concedir-la en l'aprovació de la programació.
  
· Percepció per l'entitat col·laboradora de qualsevol quantitat econòmica procedent de l'alumnat participant en els cursos.
  
· Qualsevol altre motiu que perjudique el fi últim pel qual la subvenció haja estat concedida i, en particular, l'incompliment dels criteris emanats de la present ordre.
  
La falsedat de les dades contingudes en la declaració indicada en l'apartat 2 de l'article 10 de la present ordre.
  
Tot això, sense perjudici del que s'estableix en els articles 28, 37 i 45 de la Llei 8/1988, de 7 d'abril, d'Infraccions i Sancions en l'Ordre Social.
  
Títol III
  
Normes relatives als diversos programes
  
de formació professional ocupacional
  
Capítol I
  
De les ajudes a la formació professional ocupacional
  
Secció primera
  
Disposicions generals
  
Article 12. Programes d'actuació
  
Les accions formatives s'organitzaran d'acord amb els següents programes:
  
\* Programa d'inserció al treball.
  
\* Programa de formació pràctica en empreses.
  
\* Programa de formació a distància.
  
Article 13. Vies de programació
  
Els programes d'actuació recollits en l'article anterior seran duts a terme:
  
1. A través de centres col·laboradors homologats, per a les especialitats que consten en la resolució d'homologació, en data anterior a la publicació de la present ordre.
  
2. A través de convenis de col·laboració que es considere oportú subscriure entre la Conselleria d'Ocupació, Indústria i Comerç i les organitzacions empresarials, sindicals, diputacions o associacions que integren entitats locals, d'acord amb la normativa vigent.
  
3. A través d'empreses que assumisquen un compromís de contractació d'almenys un 33% dels alumnes que finalitzen l'acció formativa, que haurà de realitzar-se exclusivament en la mateixa empresa beneficiària de la subvenció. Aquest compromís serà de compliment obligat una vegada formalitzada l'acció formativa i en les condicions recollides en l'article 10 d'esta ordre.
  
4. A través d'entitats que aporten recursos per a desenrotllar la programació en els centres FIP de titularitat de la Generalitat Valenciana per blocs temàtics, segons la relació d'especialitat per a esta via que figura com a annex III, amb caràcter limitador.
  
Article 14. Quantia de la subvenció
  
La subvenció s'establirà d'acord amb els conceptes fixats en l'Ordre de 13 d'abril de 1994 del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o per la norma que la substituïsca, a excepció del programa de formació pràctica en empreses en què la quantia es fixa en 375 pessetes per alumne i hora de pràctiques.
  
Secció Segona
  
Programes d'inserció al treball
  
Article 15. Objectius
  
El present programa té com a finalitat:
  
· Capacitar als que manquen de nivells de qualificació adequats a fi de facilitar la seua inserció laboral i contribuir a la promoció de l'autoocupació.
  
Per a la consecució de l'objectiu assenyalat s'impartiran els cursos distribuïts per demarcacions territorials, segons les prioritats que determinarà la Conselleria d'Ocupació, Indústria i Comerç.
  
Article 16. Destinataris dels cursos
  
Podran participar en els cursos corresponents a aquest programa els desocupats i les desocupades inscrites en les oficines d'ocupació de l'Institut Nacional d'Ocupació.
  
Article 17. Sol·licitants
  
Podran sol·licitar les ajudes previstes per a aquest programa les entitats que programen cursos d'acord amb les vies previstes en l'article 13 de la present convocatòria.
  
Article 18. Documentació específica que cal aportar amb la sol·licitud.
  
Els sol·licitants elaboraran una memòria individualitzada en què s'indicaran per aquest ordre els següents aspectes:
  
1. Dades generals de l'acció formativa:
  
· Denominació de l'acció formativa.
  
· Lloc d'impartició (carrer o plaça i número de policia).
  
· Nombre d'alumnes (entre 12 i 17 a excepció de la via 3 de programació, en la qual no hi ha un nombre mínim d'alumnes).
  
· Nombre d'hores.
  
2. Formulació dels objectius que el desenrotllament del curs pot complir en relació amb el foment de l'ocupació, de forma detallada.
  
2.1 Pla d'inserció
  
A fi de justificar la programació de l'acció formativa caldrà indicar, després de la prospecció del mercat de treball, quines són les empreses que són destinatàries de l'acció formativa i que sol·liciten, impulsen o col·laboren en el disseny del curs, de manera que els continguts d'estos coincidisquen amb les seues necessitats empresarials de recursos humans.
  
Per a això caldrà indicar de cada una de les empreses associades al curs el nom, l'activitat econòmica, la persona de contacte, el càrrec en l'empresa i el número de telèfon.
  
Caldrà indicar en aquest apartat, si és el cas, el percentatge d'inserció laboral dels alumnes que finalitzen el curs.
  
2.2 Objectius d'aprenentatge
  
Es formularan detalladament les capacitats previstes per a l'alumnat en finalitzar el curs, en consonància amb les necessitats detectades en recursos humans que justifiquen la programació de l'acció.
  
3. Perfil de l'alumnat al qual s'adreça el curs.
  
4. Característiques del grup de desocupats als quals s'adreça.
  
5. Continguts teòrics que hauran d'incloure necessàriament un mòdul de seguretat i salut en el treball, amb el següent contingut mínim:
  
a) Conceptes bàsics sobre seguretat i salut en el treball (amb una duració de 4 hores):
  
· El treball i la salut: els riscs professionals. Factors de risc.
  
· Danys derivats del treball. Els accidents de treball i les malalties professionals. Altres patologies derivades del treball.
  
· Marc normatiu bàsic en matèria de prevenció de riscs laborals. Drets i deures bàsics en esta matèria.
  
b) Riscs generals i prevenció d'estos (amb una duració de 4 hores).
  
· Rics lligats a les comunicacions de Seguretat
  
· Riscs lligats al medi ambient de treball.
  
La càrrega de treball, la fatiga i la insatisfacció laboral.
  
· Sistemes elementals de control de riscs. Protecció col·lectiva i individual.
  
c) Riscs específics i prevenció d'estos, corresponents a l'activitat del curs (amb una duració de 2 hores).
  
Així mateix, s'inclourà un mòdul de qualitat i tècniques de recerca de treball, habilitats o capacitats pràctiques (que s'induiran) i orientacions metodologicodidàctiques del curs. L'exposició d'estos temes s'haurà de fer de forma clara i exhaustiva.
  
6. Indicació expressa de les dades del perfil del professor o professora i dels tutors (titulació, experiència professional i docent, formació en didàctica, ...), que mostre la seua idoneïtat per a impartir la docència en qüestió. La Conselleria d'Ocupació, Indústria i Comerç podrà sol·licitar tots els certificats dels aspectes continguts en aquest perfil que estime convenient.
  
7. Descripció d'espais, mitjans i materials a utilitzar durant el desenrotllament del curs. Esta descripció se cenyirà a infraestructures lligades a la docència en qüestió.
  
8. Desglossament detallat del pressupost necessari per a dur a terme l'acció formativa.
  
9. Entitats o organismes que col·laboren en el finançament de l'acció.
  
10. Proposta organitzativa.
  
Secció tercera
  
Programa de formació pràctica en empreses
  
Article 19. Objectius i destinataris
  
És l'objectiu d'aquest programa complementar, mitjançant formació pràctica en empreses, a instàncies d'estes, els coneixements teoricopràctics adquirits per treballadors o treballadores desocupats que:
  
· Hagen finalitzat cursos de formació professional ocupacional subvencionats per la Conselleria d'Ocupació, Indústria i Comerç, i necessiten adquirir una experiència de treball real, susceptible de potenciar la seua qualificació professional, a fi d'aconseguir la inserció laboral.
  
Article 20. Sol·licitants
  
Únicament podran sol·licitar les ajudes recollides en el present capítol les empreses, tant persones físiques com jurídiques, d'acord amb la via 3 de l'article 13 de la present ordre.
  
Article 21. Documentació específica que han d'aportar amb la sol·licitud
  
1. Caldrà adjuntar a la sol·licitud la següent documentació específica, a més de la general indicada en la present ordre:
  
· Memòria sobre la formació pràctica que haurà de contindre:
  
- Descripció del contingut i duració de les pràctiques professionals a desenrotllar, que necessàriament han de correspondre a l'àrea de coneixements adquirits pels alumnes en els cursos de formació professional ocupacional, no podent ser superiors a quatre el nombre d'hores de pràctiques per alumne i dia, de dilluns a divendres, ambdós inclusivament.
  
- Sistema de tutories, sent necessari un tutor per cada tres alumnes o fracció, tutor que serà designat per l'empresa sol·licitant entre el personal qualificat d'esta, i les funcions del qual seran les següents:
  
- Supervisar i donar suport tècnicament als alumnes en el desenrotllament de les pràctiques.
  
- Distribuir les tasques entre l'alumnat.
  
- Efectuar l'avaluació dels alumnes.
  
En el cas que hi haja dos o més tutors, el representant de l'empresa en designarà un d'ells com a interlocutor d'estos davant la Conselleria d'Ocupació, Indústria i Comerç.
  
- La duració màxima de cada acció formativa serà de 150 hores.
  
· Compromís d'inserció per l'empresa sol·licitant d'almenys el 33% dels alumnes que finalitzen les pràctiques formatives. Aquest compromís d'inserció no podrà superposar-se amb el compromís assumit pels beneficiaris d'una subvenció de les recollides en les seccions 2 i 4 del present capítol.
  
2. Caldrà comunicar als representants dels treballadors del centre laboral en què es desenrotlla la pràctica la relació dels alumnes participants en el programa.
  
3. La realització de les pràctiques no podrà ser simultània amb un treball remunerat en la mateixa empresa, ni podrà haver existit una relació juridicolaboral amb l'empresa anteriorment.
  
Secció Quarta
  
Programa de formació a distància
  
Article 22. Objectius
  
El present programa té com a objectiu cobrir les necessitats de formació professional ocupacional d'aquells col·lectius de desocupats que:
  
· Manquen de possibilitats per a desplaçar-se als llocs on es desenrotllen les accions formatives.
  
· O viuen en llocs en què es desenrotllen accions formatives que els interessen, però no hi poden participar per ser superior la demanda a l'oferta.
  
Article 23. Destinataris dels cursos
  
Treballadors o treballadores desocupats inscrits en les oficines d'ocupació de l'Institut Nacional d'Ocupació, que es troben en alguna de les situacions descrites en l'article anterior.
  
Article 24. Sol·licitants
  
Únicament podran sol·licitar les ajudes d'aquest programa les entitats que ho facen a través de la via 1 de programació recollida en l'article 13 de la present ordre.
  
Article 25. Documentació específica a aportar amb la sol·licitud
  
Les entitats sol·licitants elaboraran una memòria que haurà de recollir els aspectes a què fa referència l'article 18 d'esta convocatòria, amb les següents variacions:
  
· El nombre màxim d'hores de cada curs serà de 400.
  
· El nombre d'alumnes estarà comprés entre 45 i 60.
  
· Tots els cursos hauran de disposar dels següents instruments:
  
- Mitjans didàctics: constituïts pel conjunt de material escrits, audiovisuals, informàtics i/o eines i materials fungibles idonis per a la consecució dels objectes del programa.
  
- Sistema de tutoria: la tutoria s'exercirà a través dels mitjans de comunicació habituals. En la memòria caldrà especificar si les tutories són de caràcter obligatori o facultatiu per a l'alumne i si el desenrotllament d'estes serà en horari continu o limitat. En el supòsit de les tutories presencials es farà constar el nombre d'hores que s'hi destinen i el calendari previst per a desenrotllar-les.
  
- Mètodes i tècniques d'avaluació: caldrà especificar els procediments de seguiment i control que permeten seguir l'activitat de l'alumnat, mesurar la interacció d'este amb el programa i prevenir-ne l'abandonament, a més de complir les funcions administratives i de gestió.
  
- Organització i recursos: caldrà especificar el model organitzatiu i de gestió, i els recursos humans i materials disponibles per a l'execució dels programes.
  
- Caldrà preveure una sessió d'avaluació presencial de l'alumnat i, especialment, l'existència d'un horari ampli i flexible per a realitzar-la.
  
Capítol II
  
De les ajudes als alumnes
  
Article 23. Destinataris i quantia de les ajudes
  
Les persones desocupades i inscrites en les oficines d'ocupació de l'Institut Nacional d'Ocupació de la Comunitat Valenciana que realitzen una acció formativa a l'empara del present títol o a través d'accions formatives impartides amb mitjans propis dependents de la Direcció General de Formació i Inserció Professional, podran sol·licitar una ajuda econòmica en concepte d'assistència, sempre que hi concórrega algun dels requisits que es detallen a continuació:
  
· Que el curs s'impartisca en una localitat que diste més de 10 quilòmetres de la localitat de residència habitual de l'alumne, distància que es calcularà mitjançant el Mapa Oficial de Carreteres del Ministeri de Foment ?edició 33 de 1998 o posteriors, versió CD-Rom interactiu. Aquest requisit de distància no s'exigirà per a aquells alumnes que acrediten pertànyer a una família nombrosa o tindre una minusvalidesa.
  
· Qualsevol altra condició física de l'alumne per la qual li siga impossible accedir als cursos en la seua mateixa localitat pels seus propis mitjans, sent necessari per a això qualsevol mitjà de transport.
  
Amb caràcter general es fixa en 800 pessetes la quantia màxima que pot percebre cada alumne per cada dia que hi haja assistit realment.
  
Article 27. Presentació de sol·licituds, documentació i termini
  
1. Els alumnes que desitgen accedir a l'ajuda prevista la sol·licitaran per mitjà d'instància adreçada al cap de l'Àrea de Treball de la província en què s'impartisca el curs.
  
Els impresos oficials seran facilitats per les àrees territorials de Treball o bé per l'entitat impartidora si en disposa.
  
2. Les instàncies aniran necessàriament acompanyades dels següents documents:
  
a) Còpia compulsada del document nacional d'identitat de l'alumne.
  
b) Còpia compulsada de la targeta de sol·licitud d'ocupació de l'alumne.
  
c) Certificat de residència o empadronament lliurat per l'ajuntament corresponent.
  
d) Còpia compulsada del carnet de família nombrosa, si és el cas.
  
e) Certificat del Centre de Diagnòstic i Orientació de la Direcció General de Serveis Socials que l'acredite com a minusvàlid.
  
Per a poder accedir a les ajudes, s'exigirà que els domicilis dels apartats b) i c) siguen coincidents.
  
3. La dita documentació es presentarà davant l'àrea territorial de Treball respectiva dins dels 15 dies hàbils següents a l'inici del curs en qüestió, sense perjudici del que es disposa en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. Quan la sol·licitud no reunisca els requisits assenyalats en l'article 71 de la Llei 30/1992 o no s'adjunte la documentació que d'acord amb esta ordre resulte exigible, la dita direcció d'àrea requerirà l'interessat perquè, en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, la qual s'arxivarà sense més tràmit.
  
Article 28. Resolució de concessió de les ajudes
  
1. El conseller d'Ocupació, Indústria i Comerç resoldrà dins dels 60 dies naturals següents a la presentació les sol·licituds de subvencions formulades pels alumnes, que s'entendran desestimades una vegada transcorregut aquest termini.
  
2. La resolució s'adoptarà en funció dels dies de curs, sempre que hi haja disponibilitat pressupostària.
  
3. Les ajudes econòmiques en concepte d'assistència seran pagades als alumnes que hagen finalitzat el curs, després de la justificació dels dies que hi haja assistit realment l'alumne beneficiari, justificació que haurà de ser presentada per l'entitat impartidora del curs en termini assenyalat en l'article 10.2 de la present convocatòria.
  
Article 29. Obligacions dels alumnes beneficiaris
  
Els alumnes participants en accions de formació ocupacional estan obligats a assistir a les classes de forma regular i contínua.
  
És causa d'exclusió de l'alumne i de pèrdua, si és el cas, de la corresponent ajuda econòmica, incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa de l'alumne el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquest efecte, llevat que per la seua quantia donen lloc a falta d'aprofitament del curs.
  
Capítol III
  
Normes relatives a la realització dels cursos de formació
  
Article 30. Tècnic d'enllaç
  
La direcció d'àrea de treball corresponent assignarà a cada una de les entitats col·laboradores un tècnic que actuarà com a interlocutor entre estes i la dita direcció d'àrea a fi d'agilitar la gestió.
  
Aquest tècnic tindrà entre les seues funcions:
  
· Informar l'entitat col·laboradora, per escrit, dels tràmits que ha de seguir el desenrotllament del curs.
  
· Estar informat de la realització de les proves de selecció i del contingut d'estes.
  
· Conéixer el començament i l'acabament de cada curs.
  
· Estar informat de les incidències que s'esdevinguen en cada curs.
  
· Coordinar les tasques necessàries per a dur a terme el control de qualitat de la docència.
  
· Vetlar pel correcte desenrotllament del curs, proposant les mesures oportunes a l'entitat col·laboradora o a la direcció d'àrea de Treball, si és el cas, en el termini de 10 dies des que es va efectuar la visita en què es van detectar les anomalies.
  
Article 31. Selecció de l'alumnat
  
1. L'entitat sol·licitant omplirà la documentació relativa al perfil dels alumnes de cada curs i ho comunicarà al tècnic d'enllaç assignat per la conselleria.
  
2. Els alumnes dels cursos seran preseleccionats per l'Institut Nacional d'Ocupació. En el supòsit que aquest organisme no proporcione un nombre suficient d'alumnes preseleccionats l'entitat beneficiària podrà sol·licitar la indicada preselecció d'altres entitats col·laboradores i institucions que tinguen entre els seus fins la mediació entre l'oferta i la demanda de la mà d'obra. En aquest cas l'entitat col·laboradora, si ho estima oportú, podrà incorporar al procés de selecció les persones que estime convenients, sempre que trobant-se en situació de desocupació (inscrites en l'INEM com a sol·licitants d'ocupació) s'adeqüen als perfils predeterminats per a cada curs.
  
3. L'entitat sol·licitant haurà de disposar dels tècnics adequats que requerisca el procés de selecció dels participants a l'acció formativa.
  
4. Finalitzat el procés de selecció es confeccionarà un acta firmada pel responsable d'este procés i el representant legal del beneficiari en què figuraran els noms d'aquells alumnes que hagen superat les proves i que hagen sigut seleccionats per a realitzar el curs.
  
Article 32. Realització dels cursos
  
Els cursos s'hauran de realitzar durant l'exercici 1999, havent de finalitzar com a màxim el 31 d'octubre.
  
Article 33. Inici del curs
  
1. És preceptiva la comunicació fefaent, fins i tot mitjançant fax, de l'inici de cada curs al tècnic d'enllaç, assenyalant-hi l'horari i el lloc d'impartició.
  
2. L'entitat disposarà de 15 dies naturals per a remetre a l'àrea de Treball que corresponga de la Conselleria d'Ocupació, Indústria i Comerç la documentació següent:
  
· L'acta de selecció, que haurà de contindre: especialitat, horari, lloc d'impartició i relació d'alumnes seleccionats, reserves i no admesos.
  
· La relació de participants que comencen l'acció, el nombre dels quals no podrà sobrepassar l'assenyalat en la resolució de concessió.
  
· La pòlissa del l'assegurança d'accidents dels alumnes o, si de cas hi manca, la carta de garanties d'esta, que serà sempre sense franquícia i que comprendrà almenys la següent cobertura:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenrotllament del curs, incloent-hi el temps necessari per al desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 2.000.000 de pessetes per mort o invalidesa permanent derivades d'un accident en el curs o en el desplaçament.
  
- Indemnització diària a l'alumne derivada d'un accident en el curs que produïsca una impossibilitat temporal d'assistència. El període serà el que comprenga esta incapacitat i fins a un màxim d'un any. La indemnització mínima serà de 1.000 pessetes diàries.
  
L'entitat col·laboradora estarà obligada a mantindre la cobertura en l'assegurança d'accidents durant tot el període lectiu en què cada alumne estiga d'alta en el curs.
  
Article 34. Control del desenrotllament del curs
  
Una vegada començat el curs i presentada la documentació anteriorment indicada, l'entitat col·laboradora estarà obligada a aportar la següent documentació, d'acord amb les instruccions que li seran notificades amb anterioritat a l'inici del curs:
  
· Control d'assistència mensual, amb la firma diària dels alumnes assistents.
  
· Informe d'alta i baixa produïdes. L'entitat només podrà donar altres fins al desé dia lectiu.
  
· Comunicació d'incidències que es produïsquen en el desenrotllament de cada curs. L'entitat podrà substituir alumnes des de l'onzé dia lectiu i fins a la primera meitat del curs.
  
Article 35. Sobre la qualitat de la docència
  
Durant la impartició de cada curs, es demanarà la visió de l'alumnat sobre la docència que està rebent. L'entitat col·laboradora facilitarà l'accés i realització de les proves oportunes i, així mateix, serà informada del contingut i resultat d'estes.
  
Article 36. Acabament del curs
  
En el termini de 15 dies naturals des de la conclusió de cada curs es presentarà una acta que contindrà l'aprofitament final dels alumnes assistents.
  
2. La Conselleria d'Ocupació, Indústria i Comerç expedirà el corresponent certificat d'aprofitament als alumnes que hagen superat amb èxit el curs.
  
Títol IV
  
Normes relatives als tallers de formació
  
i inserció laboral
  
Capítol I
  
Característiques
  
Article 37. Programes d'actuació
  
Les accions formatives adreçades a la inserció laboral dels desocupats i desocupades amb dificultats específiques d'integració en el mercat laboral, s'organitzaran d'acord amb els programes següents:
  
· Tallers de formació i inserció laboral de parats de llarga duració.
  
· Tallers de formació i inserció laboral de dones.
  
· Tallers de formació i inserció laboral de menors de 25 anys.
  
· Tallers de formació i inserció laboral de persones discapacitades.
  
· Tallers de formació i inserció laboral de persones en situació de marginació social..
  
Article 38. Quantia de les ajudes
  
Sempre que hi haja crèdit adequat i suficient en els pressupostos de la Generalitat Valenciana en l'exercici 1999 per a atendre estes ajudes, es podran atorgar subvencions als projectes presentats a l'empara del que es preveu en aquest títol, fins a un total de 97.003.363 de pessetes, pels conceptes i amb els límits que s'indiquen en cada un dels programes regulats més avant, proporcionalment a les hores impartides i al nombre d'alumnes.
  
Capítol II
  
Tallers de formació i inserció laboral de parats
  
de llarga duració
  
Article 39. Objectius
  
L'objectiu principal d'este programa és afavorir l'accés a l'ocupació de les treballadores i treballadors que siguen desocupats de llarga duració.
  
Article 40. Destinataris
  
Les persones desocupades que porten inscrites més d'un any com a parades en les oficines d'ocupació de l'Institut Nacional d'Ocupació.
  
Es concedirà preferència a les persones desocupades majors de 40 anys.
  
Article 41. Quantia de les ajudes
  
1. Seran subvencionades les despeses de professorat i control de la docència d'este taller en una quantia que no superarà els 3.000.000 de pessetes. El projecte d'actuació haurà d'incloure el preu/hora de cada persona que hi intervinga.
  
2. Els participants en aquest taller podran rebre una ajuda en concepte d'assistència, per un import de fins a 300 pessetes per alumne i dia que hi hagen assistit. En aquest concepte es podran atorgar subvencions de fins a 450.000 pessetes per projecte.
  
3. La quantia de la subvenció en concepte de despeses d'organització o institucionals (despeses part B), no superarà la quantia d'1.650.000 pessetes per projecte. Estes despeses hauran de ser quantificades i detallades en el projecte d'actuació.
  
Capítol III
  
Tallers de formació i inserció laboral de dones
  
Article 42. Objectius
  
L'objectiu principal d'este programa és capacitar professionalment les dones per a millorar les condicions de la seua incorporació al mercat de treball, especialment en sectors que impliquen noves tecnologies, en aquells on l'oferta supere la demanda, i en aquells en què les dones estiguen infrarepresentades.
  
Article 42. Destinataris
  
Només podran participar en els tallers corresponents a aquest programa dones desocupades inscrites en les oficines d'ocupació de l'Institut Nacional d'Ocupació, qualsevol que siga el seu nivell d'estudis.
  
Article 44. Quantia de les ajudes
  
1. Seran subvencionades les despeses de professorat i control de la docència d'este taller en una quantia que no superarà els 3.000.000 de pessetes. El projecte d'actuació haurà d'incloure el preu/hora de cada persona que hi intervinga.
  
2. Les participants en aquest taller podran rebre una ajuda en concepte d'assistència, per un import de fins a 300 pessetes per alumna i dia que hi hagen assistit. En aquest concepte es podran atorgar subvencions de fins a 450.000 pessetes per projecte.
  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes per projecte. Estes despeses hauran de ser quantificades i detallades en el projecte d'actuació.
  
Capítol V
  
Tallers de formació i inserció laboral
  
per a menors de 25 anys
  
Article 45. Objectius
  
L'objectiu d'este taller és capacitar professionalment els menors de 25 anys per a facilitar la seua incorporació al treball en alguna de les especialitats recollides en l'annex IV de la present ordre. Estos tallers hauran de complir els requisits mínims personals i materials que estableixen els reials decrets que s'indiquen en el dit annex per a cada especialitat.
  
Article 46. Destinataris
  
Només podran participar en les activitats d'este taller els menors de 25 anys inscrits com a desocupats en les oficines d'ocupació de l'Institut Nacional d'Ocupació que complisquen els requisits establits en els reials decrets que s'indiquen en l'annex IV d'esta convocatòria per a cada especialitat.
  
Article 47. Quantia de les ajudes
  
1. Seran subvencionades les despeses de professorat i control de la docència d'este taller en una quantia que no superarà els 5.250.000 pessetes. El projecte d'actuació haurà d'incloure el preu/hora de cada persona que hi intervinga.
  
2. Els participants en aquest taller podran percebre una ajuda en concepte d'assistència per un import de fins a 500 pessetes per alumne i dia que hi hagen assistit. En aquest concepte es podran atorgar subvencions de fins a 1.125.000 pessetes per projecte.
  
3. La quantia de la subvenció en concepte de despeses d'organització o institucionals (despeses part B), no superarà la quantia de 6.625.000 pessetes per projecte. Estes despeses hauran de ser quantificades i detallades en el projecte d'actuació.
  
Capítol V
  
Tallers de formació i inserció laboral
  
de persones discapacitades
  
Article 48. Objectius
  
És objecte d'este taller afavorir l'accés a l'ocupació de persones discapacitades, mitjançant la superació de les mancances formatives i educatives que impedisquen la seua plena integració social al mercat de treball.
  
Article 49. Destinataris
  
Només podran participar en les activitats d'este taller les persones amb discapacitats físiques, psíquiques o sensorials parades i inscrites en l'Institut Nacional d'Ocupació.
  
Article 50. Documentació específica a aportar amb la sol·licitud
  
Juntament amb la documentació que s'exigeix amb caràcter general en l'article 5 de la present ordre, les entitats aportaran una llista que inclourà, almenys, 10 possibles participants en el taller, juntament amb els pertinents certificats de minusvalidesa.
  
En el supòsit de sol·licitar una ajuda per inversions s'adjuntarà una memòria d'actuacions.
  
Article 51. Quantia de les ajudes
  
1. Seran subvencionades les despeses de professorat i control de la docència d'este taller en una quantia que no superarà els 4.500.000 pessetes. El projecte d'actuació haurà d'incloure el preu/hora de cada persona que hi intervinga.
  
2. Tots els participants en aquest taller podran percebre una assignació econòmica en concepte d'assistència per un import de fins a 1.800 pessetes per alumne i dia que hi hagen assistit. La quantia s'assenyalarà en la corresponent resolució i serà idèntica per a tots els alumnes. En aquest concepte es podran atorgar subvencions de fins a 1.800.000 pessetes per projecte.
  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes per projecte. Estes despeses hauran de ser quantificades i detallades en el projecte d'actuació.
  
4. En concepte de subvenció per inversions en instal·lacions, maquinàries i utillatge, es podran atorgar subvencions de fins a 2.500.000 pessetes. Les inversions s'hauran de detallar de forma quantificada en el projecte d'actuació, indicant-hi unitats d'obres i preus unitaris, i hauran de destinar-se exclusivament a les necessitats de l'especialitat elegida.
  
Capítol VI
  
Tallers de formació i inserció laboral de grups
  
de persones en situació de marginació social
  
Article 52. Objectius
  
És objecte del present taller la integració sociolaboral d'aquelles persones pertanyents a col·lectius en especials dificultats d'inserció en el mercat de treball.
  
Article 53. Destinataris
  
Només podran participar en les activitats d'este taller les persones parades i inscrites en l'Institut Nacional d'Ocupació pertanyents a minories ètniques, immigrants, interns/internes d'institucions penitenciàries, drogodependents en fase de deshabituació i a qualsevol altre col·lectiu en situació de marginació social que habite, prioritàriament, en barris d'acció preferent.
  
Article 54. Documentació específica a aportar amb la sol·licitud
  
Juntament amb la documentació que amb caràcter general s'exigeix en l'article 5 de la present ordre s'adjuntarà un informe de l'equip social de base en què es faça constar la necessitat de l'acció formativa de les característiques d'este taller, incloent en el dit informe una llista d'almenys 20 possibles participants en el taller, on conste la pertinença d'estos a algun dels col·lectius detallats en l'article anterior.
  
Igualment, en el cas de drogodependents en procés de deshabituació l'informe a què es refereix el paràgraf anterior serà emés pel responsable de la unitat de conductes addictives de la corresponent àrea de salut.
  
Article 55. Quantia de les ajudes
  
1. Seran subvencionades les despeses de professorat i control de la docència d'este taller en una quantia que no superarà els 5.250.000 pessetes. El projecte d'actuació haurà d'incloure el preu/hora de cada persona que hi intervinga.
  
2. Tots els participants en aquest taller podran percebre una assignació econòmica, en concepte d'assistència, per un import de fins a 1.800 pessetes per alumne i dia que hi hagen assistit. La quantia s'assenyalarà en la corresponent resolució i serà idèntica per a tots els alumnes. En aquest concepte es podran atorgar subvencions de fins a 4.050.000 pessetes per projecte.
  
3. La quantia de la subvenció en concepte de despeses d'organització o institucionals (despeses part B) no superarà la quantia de 2.887.500 pessetes per projecte. Estes despeses hauran de ser quantificades i detallades en el projecte d'actuació.
  
4. En concepte de subvenció per inversions en instal·lacions, maquinàries i utillatge, es podran atorgar subvencions de fins a 2.500.000 pessetes. Les inversions s'hauran de detallar de forma quantificada en el projecte d'actuació, indicant-hi unitats d'obres i preus unitaris, i s'hauran de destinar exclusivament a les necessitats de l'especialitat elegida.
  
Capítol VII
  
Normes relatives a la realització dels tallers
  
Article 56. Selecció de l'alumnat
  
1. L'entitat sol·licitant determinarà el perfil dels alumnes de cada taller.
  
2. L'entitat sol·licitant haurà de disposar dels tècnics adequats que requerisca el procés de selecció.
  
3. Finalitzat el procés de selecció es confeccionarà una acta firmada pel responsable d'este procés, i també pel responsable de l'entitat beneficiària, en la qual figuraran els barems utilitzats per a la selecció, els noms d'aquells alumnes que hagen superat les proves i que hagen sigut seleccionats per a realitzar el taller, i també els reserves i els no admesos.
  
Article 57. Composició dels grups
  
Els tallers es desenrotllaran en grups de 15 alumnes.
  
Els tallers adreçats exclusivament a persones amb discapacitats es desenrotllaran en grups amb un mínim de 5 alumnes i un màxim de 10.
  
Article 58. Característiques dels tallers
  
1. Els tallers, llevat dels que s'indiquen en els apartats 2 i 3 del present article tindran les característiques següents:
  
A) La seua duració serà com a màxim de 600 hores, amb una jornada partida de 6 hores diàries, amb excepció dels mesos de juliol i agost, que podrà ser jornada continuada, i llevat que justificadament el cap d'àrea territorial de Treball autoritze una jornada diferent en consideració al col·lectiu al qual s'adreça el taller.
  
B) Les àrees que cal cobrir seran les següents:
  
· Àrea de Formació Professional Ocupacional, que tindrà com a finalitat preparar els participants per a incorporar-se a la vida activa en llocs de treball que no requerisquen el títol de tècnic de Formació Professional de grau mitjà, havent de dedicar a esta àrea 20 hores a la setmana.
  
· Àrea de Formació i Orientació Laboral, encaminada a familiaritzar els participants amb el marc legal de condicions de treball, de la seguretat i la higiene en el treball i de relacions laborals, i a proporcionar les actituds i l'orientació necessària per a la recerca d'un lloc de treball, l'ocupació associada o l'autoocupació, dedicant a esta àrea dues hores a la setmana.
  
· Àrea de Formació Bàsica, adreçada a oferir als participants la possibilitat d'adquirir els coneixements i capacitats generals bàsiques necessaris per a aconseguir la seua inserció social i laboral i, si és el cas, per a la continuació del seus estudis en cicles formatius d'educació reglada, havent de dedicar a esta àrea sis hores setmanals.
  
· Acció tutorial, especialment en relació amb els joves, i adreçada a facilitar el desenrotllament personal, en aspectes com ara l'autoestima i la motivació, la cooperació, integració i implicació social i l'adquisició d'habilitats socials, havent de dedicar a esta àrea dues hores setmanals.
  
2. Els tallers de formació i inserció laboral de grups de persones en situació de marginació social, tindran una duració màxima de 1.050 hores, amb una jornada partida de set hores diàries, llevat que justificadament, el cap d'àrea territorial de Treball autoritze una jornada diferent en consideració al col·lectiu al qual s'adreça el taller.
  
Les àrees que cal cobrir són les següents:
  
· Àrea de Formació Professional Ocupacional, que tindrà com a finalitat preparar els participants per a la seua incorporació a la vida activa en llocs de treball que no requerisquen el títol de tècnic de Formació Professional de grau mitjà, havent de dedicar a esta àrea 23 hores a la setmana.
  
· Àrea de Formació i Orientació Laboral, encaminada a familiaritzar els participants amb el marc legal de condicions de treball, de la seguretat i higiene en el treball, i de relacions laborals, i a proporcionar les actituds i l'orientació necessària per a la recerca d'un lloc de treball, l'ocupació associada o l'autoocupació, dedicant a esta àrea dues hores a la setmana.
  
· Àrea de Formació Bàsica, adreçada a oferir als participants la possibilitat d'adquirir els coneixements i capacitats generals bàsiques necessaris per a aconseguir la inserció social i laboral i, si és el cas, per a la continuació dels estudis en cicles formatius d'educació reglada, havent de dedicar a esta àrea sis hores setmanals.
  
· Activitats complementàries, encaminades a oferir als alumnes la possibilitat de mantindre activitats socioculturals que afavorisquen l'adquisició d'hàbits positius en relació amb el gaudi del lleure i del temps lliure, dedicant a esta àrea dues hores a la setmana.
  
· Acció tutorial, especialment en relació amb els joves, i adreçada a facilitar el desenrotllament personal, en aspectes com ara l'autoestima i la motivació, la cooperació, integració i implicació social i l'adquisició d'habilitats socials, havent de dedicar a esta àrea dues hores a la setmana.
  
3. Els tallers de formació i inserció laboral per a menors de 25 anys tindran una duració màxima de 1.050 hores, amb una jornada partida de set hores diàries, llevat que justificadament el cap d'àrea territorial de Treball autoritze una jornada diferent en consideració al col·lectiu al qual s'adreça el taller.
  
Les àrees que cal cobrir són les següents:
  
· Àrea de Formació Professional Ocupacional, que tindrà com a finalitat la impartició de tots o part dels mòduls establits en els reials decrets que estableixen el certificat de professionalitat de l'ocupació de què es tracte i que estiga recollida en l'annex IV de la present ordre. Els mòduls que s'impartiran hauran de correspondre a unitats de competència completes. A esta àrea caldrà dedicar 32 hores a la setmana.
  
· Àrea de Formació i Orientació Laboral, encaminada a familiaritzar els participants amb el marc legal de condicions de treball, de relacions laborals, i a proporcionar les actituds i l'orientació necessària per a la recerca d'una font de treball, l'ocupació associada o l'autoocupació, dedicant a esta àrea una hora a la setmana. (La seguretat i higiene de l'ocupació es recull en l'àrea anterior).
  
· Àrea de Formació Bàsica, adreçada a oferir als joves la possibilitat d'adquirir els coneixements i capacitats generals bàsiques que els permeten un millor aprofitament en l'Àrea de Formació Professional Ocupacional, dedicant a esta àrea una hora a la setmana.
  
· Acció tutorial, especialment en relació amb els joves i adreçada a facilitar el desenrotllament personal, en aspectes com ara l'autoestima i la motivació, la cooperació, integració i implicació social i l'adquisició d'habilitats socials, havent de dedicar a esta àrea una hora.
  
Article 59. Modalitats
  
Les modalitats dels tallers a què es destinen les ajudes regulades en el present títol, que tindran sempre com a referent la connexió amb el món de treball, seran les següents:
  
a) Modalitat amb pràctiques en empreses: quan l'Àrea de Formació Professional Ocupacional combine la formació en el mateix centre, amb la realització d'un programa de pràctiques en un altre centre de treball. Estes pràctiques es regiran pel que s'estableix en l'article 60 de la present ordre.
  
b) Modalitat amb pràctiques en el centre formatiu: quan l'Àrea de Formació Professional Ocupacional es realitze en exclusiva en el mateix centre formatiu.
  
La finalitat d'estes pràctiques és complementar els coneixements teoricopràctics que vagen adquirint els participants en el taller durant el desenrotllament.
  
Les entitats promotores hauran de fer constar esta qüestió en la memòria d'actuació.
  
Article 60. Pràctiques en empresa
  
Les pràctiques en empresa no suposen relació juridicolaboral entre els participants i l'empresa o organització empresarial col·laboradora en el projecte.
  
Les entitats beneficiàries acordaran amb les empreses el contingut del programa de formació pràctica, que haurà de contindre les següents característiques:
  
a) Descripció del contingut de les pràctiques professionals que es desenrotllaran, que necessàriament ha de correspondre a l'àrea de coneixements que estan adquirint els participants en els tallers d'inserció.
  
b) El sistema de tutories serà dut a terme per personal tècnic de l'empresa on es desenrotlle el programa formatiu pràctic, el qual tutelarà les activitats que realitzen els participants en coordinació amb l'equip de formadors.
  
c) S'adjuntarà un informe favorable dels representants dels treballadors de l'empresa en què es desenrotlle les pràctiques sol·licitades.
  
d) En cap cas l'alumne podrà ocupar un lloc de treball establit en l'organigrama de l'empresa, ni superar el temps de pràctiques l'horari establit en el curs.
  
Article 61. Realització dels tallers
  
Els tallers s'hauran de realitzar de manera que concloguen com a màxim el 31 d'octubre de 1999.
  
Article 62. Formadors
  
1. Per a desenrotllar els tallers les entitats promotores disposaran, com a mínim, del professorat següent:
  
- Un expert en l'Àrea de Formació Professional Ocupacional, preferentment amb coneixements polivalents teoricopràctics. Aquest coneixements s'hauran d'acreditar mitjançant documentació suficient que demostre l'experiència en l'especialitat elegida.
  
- Personal amb titulació, mitjana o superior, que el capacite per a desenrotllar l'Àrea de Formació Bàsica i Àrea de Formació i Orientació Laboral, que assumirà les tasques de coordinació del programa. Esta capacitat s'haurà d'acreditar mitjançant documentació suficient que demostre l'experiència formativa i de treball amb col·lectius amb dificultats d'inserció sociolaboral.
  
2. Les tasques del personal anteriorment mencionat seran la formació, la tutela, seguiment i l'avaluació dels alumnes, tant en l'apartat de formació professional ocupacional com en el de la formació complementària.
  
3. En el desenrotllament de la modalitat a), recollida en l'article 59 de la present ordre, es realitzarà un seguiment, per part de l'esmentat equip, en els mateixos centres de treball on els alumnes realitzen les pràctiques amb la finalitat de verificar el compliment dels objectius del programa.
  
4. En els programes en què participen alumnes amb discapacitat o drogodependents en fase de deshabituació, es podrà disposar de la intervenció d'altres professionals en funció de les característiques d'aquells, fent constar esta qüestió en el projecte d'actuació.
  
Article 63. Inici del taller
  
1. És preceptiva la comunicació fefaent, fins i tot mitjançant fax, de l'inici de cada taller, assenyalant l'horari i el lloc d'impartició d'aquest.
  
2. L'entitat disposarà de 15 dies naturals per a presentar la següent documentació:
  
· L'acta de selecció, que inclourà els criteris utilitzats per l'entitat per a la selecció dels participants.
  
· La relació de participants que comencen l'acció, juntament amb la fotocòpia de les targetes de sol·licitud d'ocupació dels alumnes.
  
· La pòlissa de l'assegurança d'accidents dels alumnes o, si de cas hi manca, la carta de garanties d'esta, que serà sempre sense franquícia, i comprendrà almenys la següent cobertura:
  
- Assistència mèdica, farmacèutica i hospitalària per quantia il·limitada de qualsevol accident durant el desenrotllament de les activitats de taller o, fins i tot, durant el desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 2.000.000 de pessetes per mort o invalidesa permanent derivades d'un accident en el taller o en el desplaçament.
  
- Indemnització diària a l'alumne derivada d'un accident en el taller que produïsca una impossibilitat temporal d'assistència. El període serà el que comprenga esta incapacitat i fins a un màxim d'un any. La indemnització mínima serà de 1.000 pessetes diàries.
  
- L'entitat col·laboradora estarà obligada a mantindre la cobertura en l'assegurança d'accidents durant tot el període lectiu en què cada alumne estiga d'alta en el taller.
  
Article 64. Control del desenrotllament del taller
  
Una vegada començat el taller i presentada la documentació anteriorment mencionada, l'entitat col·laboradora estarà obligada a aportar la següent documentació:
  
· Control d'assistència mensual, amb la firma diària d'alumnes assistents.
  
· Informe d'alta i baixa produïdes.
  
· Comunicació d'incidències que es produïsquen en el desenrotllament de cada taller.
  
Article 65. Avaluació dels alumnes
  
1. L'avaluació dels alumnes dels taller serà contínua i es farà prenent com a referència els objectius establits per l'equip de formadors en les àrees establides en l'article 58 de la present ordre.
  
Es realitzarà una avaluació inicial en què s'estudie el nivell d'accés de l'alumnat pel que fa a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter individualitzat que estos programes requereixen.
  
Durant el desenrotllament del programa cada professor o professora farà el seguiment i avaluació del component que impartisca, deixant constància per escrit dels resultats d'esta avaluació contínua en les sessions de seguiment i avaluació que l'equip educatiu realitzarà periòdicament, supervisades pel coordinador del programa.
  
2. La Conselleria d'Ocupació, Indústria i Comerç es reserva el dret de comprovar la capacitació dels alumnes.
  
Article 66. Sobre la qualitat de la docència
  
Durant la impartició de cada curs, es demanarà la visió de l'alumnat sobre la docència que està rebent. L'entitat col·laboradora facilitarà l'accés i realització de les proves oportunes i, així mateix, serà informada del contingut i resultat d'estes.
  
Article 67. Acabament del taller
  
1. A la conclusió de cada taller es presentarà una acta que contindrà les qualificacions finals dels alumnes assistents, i també una memòria final que exposarà els objectius del taller i els resultats aconseguits.
  
El termini de presentació d'esta documentació serà el de 15 dies naturals des de l'acabament del taller.
  
2. La Conselleria d'Ocupació, Indústria i Comerç expedirà el corresponent certificat d'aprofitament als alumnes que hagen superat amb èxit el taller.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir el que es preveu en l'article 47.11 del Text Refós de la Llei d'Hisenda Pública i d'acord amb el que s'establisca en la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es donarà publicitat de les línies de crèdit i de l'import global màxim destinat per a la concessió de les ajudes previstes en la present ordre.
  
Segona
  
En el supòsit que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència en què van ser presentats o, si és el cas, van ser admesos, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant que el presente o, si de cas hi manca, l'acreditació per altres mitjans dels requisits a què es refereix el document.
  
DISPOSICIONS FINALS
  
Primera
  
En allò no previst en esta ordre en els programes de formació professional ocupacional serà d'aplicació l'Ordre del Ministeri de Treball i Seguretat Social de 13 d'abril de 1994, dictada per a desplegar el Reial Decret 631/1993, de 3 de maig, pel qual es regula el Pla Nacional de Formació i Inserció Professional, o norma que els substituïsca.
  
Segona
  
El director general de Formació o Inserció Professional podrà dictar totes les normes que siguen necessàries per al desplegament i l'execució del que es disposa en la present ordre, i també determinar els documents que, a l'efecte de la correcta tramitació de les ajudes, hagen de presentar les entitats subvencionades.
  
Tercera
  
La present norma entrarà en vigor el mateix dia de la publicació en el Diari Oficial de la Generalitat Valenciana.
  
València, 12 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ
  
Annex I
  
Criteris per a l'avaluació de sol·licituds d'ajuda en els programes de formació professional ocupacional i tallers de formació i inserció laboral, recollits en la present ordre de la Conselleria d'Ocupació, Indústria i Comerç.
  
Amb la publicació de la present ordre de la Conselleria d'Ocupació, Indústria i Comerç per la qual es regula el procediment general per a la concessió de les corresponents ajudes durant l'exercici de 1999, es fa necessari definir unes variables objectives a fi de poder aplicar els criteris que es desprenguen de la norma sense que es produïsquen resultats discriminatoris per a les entitats sol·licitants.
  
De la mateixa manera que en exercicis anteriors, i després de les adaptacions necessàries a la norma reguladora d'este exercici, es pretén desenrotllar una metodologia completa i precisa que unifique els criteris que cal considerar en la presa de decisions que requereix el procés d'avaluació de les accions formatives o tallers sol·licitats per als programes recollits en la present ordre.
  
I. Metodologia
  
Tota sol·licitud presentada per entitats que concórreguen a la impartició d'accions formatives o tallers de formació i inserció laboral, a l'empara de la present ordre de la Conselleria d'Ocupació, Indústria i Comerç, està subjecta a una doble avaluació:
  
- Una avaluació formal.
  
- Una avaluació material.
  
El procés de valoració utilitza una fitxa o suport instrumental formada per apartats on es traslladaran quantitativament els indicadors de valoració que mesuren els criteris que estableix la norma, de manera que el nivell assolit per l'acció formativa en cada apartat permeta a l'òrgan resolutori prendre la decisió d'aprovar o denegar la subvenció sol·licitada.
  
II. Criteris per a l'avaluació formal
  
1. Fases de l'avaluació formal
  
L'avaluació de sol·licituds presentades per entitats, a què es refereix l'article 7 de l'ordre, es realitzarà a través de dues fases:
  
1.ª fase: avaluació sobre documentació presentada
  
L'entitat proposa la impartició de l'acció formativa en les condicions i amb els recursos humans i materials descrits en la memòria aportada (en format escrit i magnètic) i tota altra documentació complementària relativa a prospecció realitzada, contactes amb empreses, compromís d'inserció d'alumnes, etc., que cal considerar en el procés d'avaluació.
  
L'avaluació en esta fase es realitzarà sobre esta documentació, que compromet l'entitat a impartir l'acció en estes condicions i amb els mitjans descrits.
  
2.ª fase: verificació
  
Aquelles accions formatives presentades per l'entitat que hagen superat la primera fase de valoració i, per tant, siguen susceptibles d'aprovació, seran objecte de verificació pel tècnic valorador corresponent a través d'inspecció in situ, exceptuant-ne, com a criteri general, les accions sol·licitades a través de centres col·laboradors (via 1 de programació), convenis de col·laboració (via 2 de programació) en què la infraestructura docent haja sigut avaluada en el procés d'homologació i en els tallers per a persones discapacitades i persones en situació de marginació social.
  
Esta fase és del tot necessària per a aquelles entitats que presenten accions formatives amb característiques no conegudes prèviament i que, en general, estaran sol·licitades per empreses que assumisquen un compromís de contractació d'almenys un 33% dels alumnes que finalitzen (via 3 de programació).
  
Es prestarà especial atenció, pel que fa a instal·lacions generals, aules i tallers destinats a classes teòriques i pràctiques, equip didàctic, etc., que inexcusablement han d'estar disponibles per a una valoració positiva.
  
El tècnic valorador haurà d'assessorar l'entitat sobre la possible millora dels recursos existents, i també sobre aquells altres que hauran d'estar disponibles, abans del començament del curs (en cas d'aprovar-se la sol·licitud), de manera que en aquest moment es complete la disponibilitat de recursos descrits en la memòria presentada per l'entitat.
  
Si es considera necessari, es mantindrà una entrevista amb el responsable de l'entitat amb relació a l'acció formativa sol·licitada, a fi de demanar informació sobre els aspectes relatius a aquella que complementen l'avaluació inicial realitzada en la 1a fase.
  
La 2.ª fase de valoració haurà de confirmar o modificar l'avaluació prèvia realitzada en la 1.ª fase.
  
2. Avaluació formal
  
Serà d'aplicació en aquelles sol·licituds que hagen superat els condicionants formals que es recullen en l'article 6 de la present ordre de la Conselleria d'Ocupació, Indústria i Comerç.
  
Es recorda que en les accions que es presenten a través de la via 1 de programació (centres col·laboradors), s'afegeix com a requisit formal tindre concedida l'homologació com a centre col·laborador en data anterior a la publicació de l'esmentada ordre, com a pas previ al procés de valoració.
  
En primer lloc, el tècnic valorador, després d'estudiar el contingut del curs proposat per l'entitat en la memòria, referenciarà (buscarà la correspondència) entre l'acció presentada i l'especialitat tipus que en major mesura s'ajuste al contingut del projecte proposat.
  
Després de la dita determinació, es procedirà a l'avaluació corresponent.
  
L'avaluació formal consta dels següents apartats:
  
2.1 Apartat 1r: trajectòria de l'entitat en inserció laboral.
  
Es determinarà a través de la inserció laboral derivada de les gestions realitzades per l'entitat mesurada sobre alumnes que hagen finalitzat en cada una de les accions formatives aprovades en l'entitat en l'últim exercici, en aplicació de l'article 7.1 de l'Ordre de la Conselleria d'Ocupació, Indústria i Comerç.
  
La Direcció General de Formació i Inserció Professional farà un buidatge informàtic dels resultats d'inserció de les accions formatives de l'exercici 1998 que hagen assumit un compromís formal d'inserció d'alumnes, a l'empara de l'Ordre de 9 de desembre de 1997 de la Conselleria d'Ocupació, Indústria i Comerç (DOGV de 15.12.97).
  
Aquelles entitats que desitgen aportar dades sobre inserció d'alumnes que hagen finalitzat accions formatives o tallers, de l'exercici 1998, sense compromís formal d'inserció, hauran d'adjuntar a les sol·licituds d'ajuda per a l'exercici 1999 la següent documentació:
  
- Còpies de contractes laborals realitzats entre l'acabament del curs o taller i la presentació de la sol·licitud d'ajuda per a l'exercici 1999. Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte.
  
Les entitats que aporten dades d'inserció d'alumnes en les condicions que s'indiquen hauran d'aportar dades de totes les accions de formació ocupacional aprovades en l'exercici 1998 a l'empara de l'Ordre de 9 de desembre de 1997 de la Conselleria d'Ocupació, Indústria i Comerç (DOGV de 15.12.97). En cas contrari, i per a les entitats que presenten la documentació descrita, es considerarà nul·la la inserció de les accions sense aportació de dades.
  
La inserció s'avaluarà a través dels indicadors que a continuació es detallen:
  
a) Percentatge d'inserció global d'alumnes assolit per l'entitat, considerant com a base el conjunt d'alumnes que han finalitzat accions de formació professional ocupacional o tallers, durant l'exercici de 1998.
  
b) Percentatge d'inserció específic assolit per l'entitat, considerant el conjunt d'alumnes que han finalitzat accions de formació professional ocupacional o tallers aprovades durant l'exercici de 1998 i coincidents amb l'especialitat sol·licitada.
  
Cada un dels percentatge indicats es valorarà d'acord amb el següent barem:
  
Percentatge d'inserció Puntuació
  
50 - 100,00% 4
  
33 - 49,99% 3
  
15 - 32,99% 1
  
<15% 0
  
La puntuació final d'este apartat serà la mitjana aritmètica de les puntuacions obtingudes.
  
En el cas de sol·licituds presentades per entitats que no hagen impartit accions formatives en l'exercici anterior o en aquells altres en què la Direcció General de Formació i Inserció Professional no dispose de dades referents a trajectòria d'inserció la puntuació corresponent a aquest apartat serà de 2.
  
2.2 Apartat 2n: infraestructura docent
  
La infraestructura docent no s'avaluarà en les sol·licituds presentades a través de la via 1 (centres col·laboradors) i via 2 (convenis de col·laboració), ja que els recursos que componen aquest indicador ja s'han avaluat en el procés d'homologació, ni en el cas de sol·licituds de tallers presentades per centres homologats en l'especialitat sol·licitada.
  
S'avaluarà la infraestructura docent en els següents casos:
  
- Via de programació 3: projectes formatius amb empreses que assumisquen un compromís de contractació d'almenys un 33% dels alumnes que finalitzen el curs.
  
- Via de programació 4: a través d'entitats que aporten recursos per a desenrotllar la programació dels centres FIP. La relació d'especialitats que impartiran i els recursos necessaris sol·licitats a les entitats es troba com a annex III de la present ordre. En esta via de programació es valoraran exclusivament els recursos sol·licitats a les entitats anteriorment mencionats.
  
- En els tallers de formació i inserció laboral recollits en el títol IV de la present ordre, quan estes accions no estiguen homologades per al centre d'impartició.
  
Aquest apartat mesura el nivell de qualitat dels recursos materials necessaris per a la impartició de l'acció i que aporta l'entitat, els quals s'indiquen en la memòria corresponent.
  
S'avaluaran separadament cada un dels recursos que a continuació s'indiquen i s'exigirà un nivell mínim d'adequació per a cada un d'ells, per considerar-los factors limitadors en la transmissió de les competències professionals que adquirirà l'alumne.
  
S'avaluaran de forma individualitzada els següents recursos:
  
a) Instal·lacions:
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que posseeix per a poder impartir la formació sol·licitada sense que es produïsquen superposició de mitjans.
  
Indicadors:
  
- Superfície útil del local pel que fa al nombre d'alumnes proposats.
  
- Nivell d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes pel que fa a les tasques que es desenrotllaran.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Una aula per especialitat tindrà un mínim de 30 metres quadrats per a grups de 15 alumnes.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: estarà ocupat amb mobiliari docent per a 15 places d'adults, a més dels elements auxiliars.
  
- Altres instal·lacions:
  
- Un espai mínim de 50 metres quadrats per a despatxos de direcció, sala de professors i activitats de coordinació.
  
- Lavabos i serveis higienicosanitaris en nombre adequat a la capacitat del centre.
  
b) Equip didàctic:
  
Indicadors:
  
- Quantitat i qualitat dels equips utilitzats i la idoneïtat d'estos amb el programa i el nombre d'alumnes proposat.
  
- Estat de conservació i grau d'obsolescència o innovació dels equips.
  
- Mesures de seguretat, higiene i instal·lació.
  
c) Material fungible:
  
Indicadors:
  
- Qualitat dels materials de consum proposats.
  
- Quantitat i suficiència dels materials pel que fa al nombre d'alumnes proposat.
  
- Adequació del material fungible a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Els nivells de puntuació en aquest apartat seran els següents:
  
Nivell del recurs Puntuació
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després d'avaluar separadament cada un dels recursos (instal·lacions, equip didàctic i material fungible), s'exigirà una puntuació mínima de 2 en cada un d'ells. En cas contrari, la puntuació d'estos conceptes determinaran el motiu a argumentar en la proposta de resolució denegatòria de l'acció que s'elevarà a l'òrgan resolutori.
  
En cas de superar els mínims descrits, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans assolits en els diferents apartats.
  
2.3 Apartat 3r: expectatives d'ocupació
  
Aquest apartat mesura l'adequació de l'acció sol·licitada per l'entitat a l'objectiu final previst d'inserció laboral dels alumnes en acabar la formació.
  
Per a avaluar esta expectativa caldrà prospectar les necessitats de recursos humans qualificats de la comarca en cada un dels sectors d'activitat econòmica existent.
  
Els resultats de la prospecció poden ser aportats per l'entitat, o ser detectats per la Direcció General de Formació i Inserció Professional que, després d'això, ha establit un ordre de prioritats.
  
Mesurarem per tant els dos indicadors:
  
a) Pla d'ocupació aportat per l'entitat:
  
Les accions formatives presentades en els programes adreçats a desocupats han de perseguir la inserció laboral d'estos a través de la capacitació professional plantejada per l'entitat.
  
Per això l'entitat sol·licitant haurà de detectar, com a pas previ al disseny de l'acció formativa, les necessitats d'ocupació en el seu entorn comarcal, i després d'això proposarà la resposta formativa específica de manera que, sumant les capacitats tecnicoprofessionals inicials de l'alumne (perfil d'accés dels candidats a l'acció formativa) amb aquelles altres que es pretenga impartir, permeten a l'alumnat format respondre fidelment a la demanda laboral de la zona.
  
L'esmentat procés constitueix el pla d'ocupació que l'entitat sol·licitant presentarà per a garantir l'objectiu final de la inserció.
  
L'entitat aportarà les dades necessàries sobre el resultat de la prospecció realitzada en l'apartat 2.1 de la memòria presentada: descripció del pla d'inserció previst per als alumnes participants.
  
El nivell de valoració en el present apartat ponderarà la qualitat del procés de prospecció i les possibles conclusions de compromís voluntari d'inserció d'alumnes que manifeste l'entitat sol·licitant.
  
Indicadors:
  
- Compromisos formals de l'entitat d'inserir (segons la via de programació elegida) els alumnes formats en modalitats de contractació vigents i que no porten associat al contracte, la repetició dels continguts de l'acció formativa impartida.
  
Es prendran en compte únicament per a acreditar la inserció, els contractes laborals realitzats amb alumnes que finalitzen l'acció formativa, de duració igual o superior a tres mesos i a jornada completa setmanal, independentment de l'activitat de què es tracte o període de treball real equivalent en el cas de contractacions a temps parcial.
  
Les accions formatives aprovades en estes condicions comportaran una resolució condicionada a la demostració per l'entitat del compromís adquirit.
  
La documentació acreditativa es presentarà juntament amb la declaració de despeses originades per la impartició de l'acció formativa a què fa referència l'article 12 de la present ordre.
  
En el supòsit que el sol·licitant dels tallers prevists en els capítols V i VI del títol IV de la present ordre siga una empresa pública o privada, caldrà presentar un compromís d'inserció laboral d'almenys el 33% dels assistents que finalitzen la corresponent acció formativa.
  
No s'estimaran compromisos d'inserció menors del 33% dels alumnes formats.
  
- Relació d'empreses amb les quals s'ha establit contacte i les dades de les quals (nom de l'empresa, activitat econòmica, persona de contacte, càrrec, etc.) han sigut detallades per l'entitat en l'apartat 2.1 de la memòria presentada.
  
Els nivells de puntuació per a aquest subapartat seran els següents:
  
Concepte Puntuació
  
Compromís formal d'inserció major del 50%
  
dels alumnes que finalitzen el curs 4
  
Compromís formal d'inserció entre el 33% i el
  
50% dels alumnes que finalitzen el curs 3
  
En cas que no hi haja compromís formal de contractació d'alumnes per l'entitat, es procedirà a valorar de la manera següent:
  
Concepte Puntuació
  
Es dedueix de la memòria una prospecció de
  
les necessitats de formació en l'entorn laboral
  
de l'entitat, avalat per relació d'empresa/es amb
  
 les quals s'ha establit contacte. 1
  
Sense contactes amb empresa. 0
  
b) Prioritat de l'acció
  
En aquest subapartat es considerarà la valoració provincial de necessitats formatives del mercat de treball pel qual es determinen les prioritats de les diferents especialitats per a la programació de 1999 i que es troben en l'annex II a la present ordre.
  
El dit estudi de prioritats és resultat de la investigació del mercat de treball efectuada per la Direcció General de Formació i Inserció Professional de forma sectorial.
  
Barem de puntuació:
  
Prioritat Puntuació
  
Molt alta 4
  
Alta 3
  
Mitjana 2
  
Baixa 1
  
Nul·la 0
  
No es considerarà el subapartat de prioritat en les accions programades a través dels centres de formació i inserció professional a què es refereix l'article 15.3 de l'ordre. Per a esta via hi ha una relació d'especialitats en l'annex III de la present ordre, amb caràcter limitador.
  
El nivell mitjà en aquest apartat 3r, que mesura les expectatives d'ocupació dels alumnes en acabar l'acció, serà la suma dels subapartats exposats, amb la següent ponderació:
  
- Apartat a): 25%.
  
- Apartat b): 75%.
  
Aquelles sol·licituds que no arriben a una puntuació final mínima d'1 en aquest apartat s'han de desestimar.
  
2.4. Qualitat de la docència
  
El procediment en què es basa ha sigut establit a partir dels perfils multidimensionals de qualitat d'accions formatives derivats de les valoracions d'estudiants.
  
La puntuació de les entitats col·laboradores és producte d'un estàndard absolut de qualitat desenrotllat a partir dels nivells formatius analitzats per a l'exercici 1998, tenint en compte els perfils de qualitat de totes les accions formatives impartides per una entitat.
  
Finalment, les entitats es classifiquen segons una puntuació de síntesi, corresponent a una escala de 0 a 4, ambdós inclusivament.
  
En el cas de sol·licituds presentades per entitats que no hagen impartit accions formatives en l'exercici anterior o en aquells altres en què la Direcció General de Formació i Inserció Professional no dispose de dades referents a qualitat de la docència la puntuació corresponent a aquest apartat serà de 2.
  
III. Criteris per a la valoració material
  
1. Valoració material
  
Aquelles sol·licituds que hagen superat els nivells llindar mínims en l'avaluació formal seran objecte d'una valoració material en aplicació dels criteris que estableix l'article 7.2 de la present ordre de la Conselleria d'Ocupació, Indústria i Comerç.
  
Es recorda que en l'avaluació formal s'exigeix superar un nivell de puntuació mínim en:
  
Apartat 2n:
  
- Instal·lacions (puntuació mínima de 2).
  
- Equip didàctic (puntuació mínima de 2).
  
- Material fungible (puntuació mínima de 2).
  
O resolució favorable d'homologació del centre en l'especialitat sol·licitada.
  
Apartat 3r:
  
- Nivell mitjà (puntuació mínima d'1).
  
La valoració material serà realitzada per un comité d'experts, designat pel conseller d'Ocupació, Indústria i Comerç, que analitzarà el contingut teòric i pràctic, la metodologia d'impartició i l'oportunitat de realització dels cursos sol·licitats que arriben a la present fase de valoració.
  
La valoració material constarà dels següents apartats:
  
1.1 Apartat 1r: recursos tecnicopedagògics
  
Es valoraran de forma individualitzada cada un dels recursos tecnicopedagògics que aporte l'entitat per al desenrotllament de l'acció, com ara contingut teoricopràctic dels mòduls d'impartició i professorat. En general, es referenciarà els apartats de la memòria presentada amb els d'aquella especialitat tipus que més s'ajuste al contingut del projecte proposat.
  
Es podrà utilitzar en el procés de valoració qualsevol altre paràmetre substitutiu o complementari a l'especialitat tipus de referència, tal com el criteri de l'expert competent en l'especialitat sol·licitada, el projecte formatiu impartit amb anterioritat en la comarca amb alt grau d'inserció laboral, etc.
  
Els recursos tecnicopedagògics es valoraran d'acord amb els indicadors que a continuació es detallen:
  
a) Contingut teoricopràctic:
  
Indicadors:
  
- Considerar el grau en què el contingut teoricopràctic de l'acció formativa garanteix la consecució dels objectiu finals plantejats en la memòria presentada, en funció que els alumnes, en acabar el curs, adquirisquen la qualificació o especialització professional necessària per a exercir amb eficàcia el seu lloc de treball o, si és el cas, la creació, gestió i manteniment d'una estructura empresarial.
  
- Coherència entre la relació seqüencial i el contingut de cada mòdul formatiu proposat amb l'adquisició de les capacitats que es vulguen desenrotllar, si és el cas, amb l'adquisició del coneixements necessaris per a emprendre un projecte empresarial.
  
- Grau d'innovació i introducció de noves tecnologies en els continguts teoricopràctics del programa presentat.
  
- Inclusió en els programes teoricopràctics d'especialització professional de nous mòduls amb contingut de la mateixa professió, a fi d'augmentar les expectatives d'ocupació dels alumnes.
  
- Idoneïtat dels temps proposats per al desenrotllament de l'acció formativa i la seua distribució proporcional en classes teòriques i pràctiques.
  
- Es puntuarà d'acord amb el següent barem:
  
Nivell del recurs Puntuació
  
Excel·lent. S'ajusta adequadament al model
  
d'especialitat-tipus, fins i tot presenta millores
  
substancials (innovació, recursos
  
tecnològics, ..., etc.). 4
  
Bona. S'ajusta als mínims fixats en el model
  
d'especialitat-tipus. 3
  
Regular. Mostra deficiències no greus en algun
  
dels apartats que es recullen en els referents. 2
  
Deficient. Mostra bastants deficiències en diversos
  
 apartats dels que es recullen en els referents. 1
  
Molt deficient. No s'ajusta al model d'especialitat-
  
tipus. Mostra deficiències molt greus. 0
  
b) Metodologia d'impartició:
  
Es valorarà el grau d'idoneïtat en la metodologia d'aprenentatge proposada considerant l'especialitat sol·licitada i el nivell de coneixements dels alumnes.
  
A més es considerarà:
  
- En quina mesura l'entitat descriu i explicita els objectius del curs.
  
- Ordre d'impartició dels mòduls formatius segons una seqüència progressiva del grau de dificultat.
  
- Idoneïtat de la metodologia proposada i l'adequació d'esta als objectius de l'acció i al perfil d'accés dels candidats.
  
- Tutela i orientació personalitzada a cada un dels alumnes.
  
- Viabilitat del sistema d'avaluació proposat en la memòria formativa per al seguiment del rendiment de l'alumne.
  
- Les pràctiques inclouen activitats adequades a la naturalesa del curs o de la seua mateixa especialització empresarial.
  
- Es puntuarà d'acord amb el següent barem:
  
Nivell del recurs Puntuació
  
Excel·lent. Quan s'explicita perfectament
  
el referent 4
  
Bo. Enuncia breument el referent 2
  
Mal. No es considera el referent 0
  
c) Professorat
  
c.1) Titulació acadèmica idònia que exigeix l'especialitat que cal impartir.
  
Es baremarà d'acord amb la següent puntuació:
  
Nivell del recurs Puntuació
  
Titulació adequada. Màxim nivell de formació. 4
  
Titulació adequada. Nivell mínim de formació. 3
  
Titulació afí. 2
  
Titulació inadequada o no explícita. 0
  
c.2) Experiència professional demostrada pels docents en relació amb la matèria objecte de l'acció formativa.
  
Es puntuarà d'acord amb el següent barem:
  
Nivell del recurs Puntuació
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c.3) Experiència docent.
  
Es puntuarà d'acord amb el següent barem:
  
Nivell del recurs Puntuació
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos 1
  
Menys d'un any d'experiència docent o sense explicitar 0
  
Nota: un any és equivalent a 400 hores d'impartició.
  
c.4) Nivell de formació metodològica. Només es valoraran els certificats que a l'efecte hagen expedit la Conselleria d'Ocupació, Indústria i Comerç o l'antiga Conselleria de Treball i Afers Socials, l'INEM o les universitats.
  
Es puntuarà d'acord amb el següent barem:
  
Nivell del recurs Puntuació
  
Més de 300 hores de preparació docent 4
  
Entre 200 i 300 hores 3
  
Entre 80 i 200 2
  
Entre 40 i 80 1
  
Menys de 40 hores 0
  
La puntuació mitjana de l'apartat c, «Professorat», s'obtindrà com a mitjana aritmètica dels apartats c1, c2 i el major valor obtingut entre c3 i c4.
  
S'exigeix superar un nivell de puntuació mínim de 2 en els valors mitjans de cada un dels recursos tecnicopedagògics d'este apartat, llevat del professorat, en què s'exigirà puntuació mínima d'1 en el seu valor mitjà.
  
En cas de superar els mínims indicats, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans assolits en els diferents recursos.
  
1.2 Apartat 2n: oportunitat de realització
  
Es valoraran de forma individualitzada cada un dels següents indicadors:
  
a) Capacitat de l'entitat per a garantir la disponibilitat dels recursos humans i materials especificats en la memòria, amb anterioritat al començament previst del curs.
  
En les accions sol·licitades a través de la via 1, centres col·laboradors homologats, es tindrà en compte la infraestructura del centre (disponibilitat d'instal·lacions i equips) per a impartir la totalitat dels cursos sol·licitats en el procés d'homologació.
  
Es denegaran per aquest motiu totes les sol·licituds de l'entitat que sobrepassen la capacitat avaluada per al centre, de manera que s'adeqüe la programació anual d'accions formatives concedida al centre amb la seua capacitat formativa real.
  
- Nivell de puntuació:
  
Nivell del recurs Puntuació
  
La capacitat del centre és suficient per
  
a garantir la impartició del curs 1 (valoració positiva)
  
L'acció sol·licitada sobrepassa la
  
capacitat en instal·lacions i equips
  
del centre 0 (valoració negativa)
  
b) Grau de compliment de les obligacions contretes amb la Direcció General en la programació d'accions formatives o tallers en l'exercici de 1998, pel que fa a la impartició de la programació aprovada i en les condicions previstes en la memòria i/o recollides en la resolució d'aprovació.
  
Es tindran en compte, per a avaluar aquest indicador, les renúncies als cursos programats i els motius al·legats per l'entitat que justifiquen tal circumstància, i també aquells casos d'incompliment real d'impartició d'accions que no han sigut objecte de comunicació per l'entitat.
  
Es considerarà incompliment greu de l'entitat i, per tant, es valorarà aquest indicador negativament, no haver impartit, en les condicions fixades en la normativa vigent, un percentatge superior o igual al 60% dels cursos resolts favorablement a l'entitat per la Direcció General de Formació i Inserció Professional en l'exercici 1998, i també no haver mantingut el percentatge d'inserció dels alumnes durant un període mínim de tres mesos a jornada completa setmanal, o període real de treball equivalent en el cas de contractacions a temps parcial, independentment de l'activitat de què es tracte, per a aquelles entitats que van assumir un compromís formal d'inserció durant l'exercici 1998.
  
- Nivell de puntuació:
  
Nivell del recurs Puntuació
  
Sense cursos aprovats el 1998 o
  
compliment adequat en la
  
programació de cursos aprovats 1 (valoració positiva)
  
Incompliment greu en la pro-
  
gramació aprovada el 1998
  
(percentatge de cursos no impartits
  
sobre els aprovats superior o igual
  
al 60% i no mantindre el percentatge
  
 d'inserció compromés) 0 (valoració negativa)
  
Els indicadors exposats en el present apartat sobre oportunitat de realització de l'acció sol·licitada, no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). En canvi, seran motiu de denegació de la sol·licitud presentada si, després d'avaluar-los, apareix en algun d'ells valoració negativa (puntuació 0).
  
IV. Valoració final del procés d'avaluació
  
Les sol·licituds que superen els valors llindar mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la manera següent:
  
Nivells mitjans en la Percentatge sobre
  
valoració formal la valoració final
  
- Trajectòria de l'entitat en gestió
  
d'inserció laboral 10%
  
- Infraestructura docent 25%
  
- Expectatives d'ocupació 25%
  
- Qualitat de la docència 10%
  
Nivells mitjans Percentatge sobre
  
en la valoració material la valoració final
  
- Recursos tecnicopedagògics 30%
  
Per al cas de sol·licituds presentades per entitats que no hagen impartit accions formatives en l'exercici anterior o en aquells altres en què la Direcció General de Formació i Inserció Professional no dispose de dades referents a trajectòria d'inserció laboral (apartat 1r) o qualitat de la docència (apartat 4t), es ponderaran els valors mitjans de la resta dels apartats de la següent manera:
  
a) Cas que no hi haja dades en l'aparta 1r o en l'apartat 4t de la valoració formal:
  
Nivells mitjans Percentatge
  
 sobre la valoració final
  
- Trajectòria de l'entitat en gestió
  
 d'inserció laboral o qualitat
  
 de la docència 11'11%
  
- Infraestructura docent 27'78%
  
- Expectatives d'ocupació 27'78%
  
- Recursos tecnicopedagògics 33'33%
  
b) Cas que no hi haja dades ni en l'apartat 1r ni en l'apartat 4t de la valoració formal:
  
Nivells mitjans Percentatge
  
 sobre la valoració final
  
- Infraestructura docent 31'25%
  
- Expectatives d'ocupació 31'25%
  
- Recursos tecnicopedagògics 37'50%
  
El valor absolut de la puntuació final determinarà l'ordre de prioritat d'aprovació de les accions formatives en la programació anual que desenrotlla la Direcció General de Formació i Inserció Professional, fins que s'esgote el pressupost assignat. En el cas de projectes formatius (via 3 de programació), els expedients seran resolts a mesura que es completen.
  
V. Particularitats per a alguns programes
  
1. Programa de formació pràctica en empreses
  
1.1 Modificació sobre núm. II, punt 2.2 - apartat 2n: infraestructura docent
  
Si bé els tres punts inclosos en aquest segon apartat són susceptibles de ser avaluats per al Programa de Formació Pràctica en Empreses, les referències a les quals s'al·ludeix en instal·lacions tindran en compte únicament:
  
- Condicions higièniques, acústiques, d'habitabilitat i de seguretat, exigides per la legislació vigent.
  
- Lavabos i serveis higienicosanitaris en nombre adequat a la capacitat del centre.
  
1.2 Modificació sobre núm. II, punt 2.3 - apartat 3r: expectatives d'ocupació
  
Pel que fa a aquest apartat i ben entés que el Programa de Formació Pràctica en Empreses exigeix en tot cas un compromís d'inserció mínim del 33%, hi haurà un únic indicador que faça referència a l'esmentat compromís, tenint en compte solament aquells contractes de durada igual o superior a tres mesos i a jornada completa, independentment de l'activitat de què es tracte.
  
Els nivells de baremació seran els mateixos que per a la resta de programes.
  
1.3 Modificació sobre núm. III, punt 1.1 apartat 1r: recursos tecnicopedagògics
  
Per al Programa de Formació Pràctica en Empreses atés que no es tracta d'una impartició docent, sinó de la posada en pràctica d'uns coneixements prèviament adquirits, aquest apartat es valorarà de la següent forma:
  
a) Contingut teoricopràctic:
  
Únicament es tindrà en compte el primer indicador, fent especial esment en l'adequació a l'acció formativa realitzada prèviament (condició exigida per a accedir al programa de pràctiques).
  
b) Metodologia d'impartició:
  
Per la mateixa naturalesa de les accions, no es considera necessari especificar-ne la metodologia que cal seguir.
  
c) Professorat:
  
A diferència d'altres programes, en el Programa de Pràctiques no hi ha professorat, sinó un tutor per cada tres alumnes o fracció. Per això, i atés que les funcions que s'exerciran són diferents, haurien de ser-ho també els indicadors, i es podran reduir a dos apartats:
  
- Titulació acadèmica.
  
- Experiència professional.
  
1.4. Modificació sobre núm. III, punt 1.2 - apartat 2n: oportunitat de la realització
  
En aquest apartat s'hauria de matisar en el punt b) els motius al·legats per l'entitat per a justificar les renúncies als cursos programats, ja que pel que fa al Programa de Formació Pràctica en Empreses, la majoria de les sol·licituds solament inclouen una acció formativa i no és estrany que la renúncia haja sigut causada per raons alienes en certa mesura a la mateixa entitat.
  
Exemple: la falta d'alumnes que hagueren realitzat una acció formativa similar a la sol·licitada per al Programa de Pràctiques.
  
2. Programa de formació a distància
  
a) El nombre màxim d'hores de cada curs serà de 400 i el nombre d'alumnes estarà comprés entre 45 i 60. Per a valorar el percentatge d'inserció es farà proporcionalment al nombre d'alumnes, comparant amb els d'inserció al treball (15 alumnes).
  
b) Tots els cursos hauran de disposar dels següents instruments:
  
- Mitjans didàctics: constituït pel conjunt de materials escrits, audiovisuals, informàtics i/o eines i materials fungibles idonis per a la consecució dels objectius del programa.
  
- Sistema de tutoria: la tutoria s'exercirà a través dels mitjans de comunicació habituals. Serà de caràcter obligatori o facultatiu per a l'alumne en horari continuat o limitat. Estos aspectes hauran de ser definits amb la major precisió possible per a cada un dels programes i concretar-ne les característiques.
  
- Mètodes i tècniques d'avaluació: caldrà definir el sistema d'avaluació més idoni per a cada programa i les característiques d'este.
  
- Procediment de seguiment i control: caldrà especificar els procediments de seguiment i control que permeten seguir l'activitat de l'alumnat, mesurar-ne la interacció amb el programa i prevenir-ne l'abandó, a més de complir les funcions administratives i de gestió.
  
- Instal·lacions: caldrà definir les instal·lacions necessàries per al correcte desenrotllament del programa, que estaran constituïdes almenys per un centre de tutoria, una oficina de gestió i un centre per al desenrotllament de pràctiques i activitats.
  
- Organització i recursos: caldrà especificar el model organitzatiu i de gestió, i els recursos humans i materials disponibles per a l'execució dels programes.
  
- Caldrà preveure una sessió d'avaluació presencial de l'alumnat i, especialment, l'existència d'un horari ampli i flexible per a la realització.
  
3. Tallers per a persones discapacitades i en situació de marginació social
  
Les accions formatives de tallers previstos en els programes adreçats a la inserció laboral de parats de llarga duració, de dones i de menors de 25 anys, es valoraran amb els mateixos criteris generals escrits en el present annex.
  
Juntament amb la documentació que s'exigeix amb caràcter general en l'article 6 de l'ordre, les entitats que presenten un projecte de taller per a persones discapacitades presentaran a més, com es preveu en l'article 53, de l'ordre, un llistat que incloga almenys 10 possibles participants en el taller, juntament amb els pertinents certificats de minusvalidesa i en el supòsit de sol·licitar ajuda per inversions s'adjuntarà una memòria d'actuacions.
  
Així mateix i d'acord amb l'article 57 d'esta ordre, en els tallers adreçats a persones en situació de marginalitat, s'aportarà a més de la documentació general, un informe de l'equip social de base, o de la Unitat de Conductes Addictives de la corresponent àrea de salut, si és el cas, incloent en l'esmentat informe un llistat de com a mínim 20 possibles participants en el taller.
  
3.1. En l'avaluació formal apartat 2n d'infraestructura docent, es tindrà en compte en el cas de tallers per a persones discapacitades o per a col·lectius en situació de marginació social l'especificitat d'estos col·lectius, sense menyscapte de la qualitat de la infraestructura docent. Concretament en els tallers adreçats a persones discapacitades físiques, caldrà suprimir-hi les barreres arquitectòniques.
  
La valoració dels subapartats instal·lacions, equip didàctic i material fungible s'efectuarà de 0 a 4, segons el següent criteri de nivell:
  
0: Molt baix o nul
  
1: Baix, escàs
  
2: Normal, correcte, adequat
  
3: Bo
  
4: Molt alt, molt bo
  
S'exigirà per a l'aprovació del taller en aquest apartat la qualificació mínima de 2 en cada un dels subapartats de la infraestructura docent.
  
En l'apartat tercer de l'avaluació formal, subapartat prioritat de l'acció s'incrementarà la puntuació per aquest subapartat en els tallers adreçats a col·lectius en situació de marginació sociolaboral que es desenrotllen en barris d'acció preferent, i s'elevarà la puntuació per prioritat de nivell 2 o inferior a 3 i la puntació de nivell 3 a 4.
  
3.2. La valoració material dels recursos tecnicopedagògics per a tallers adreçats a persones discapacitades o col·lectius en situació de marginació social, s'adaptarà així mateix a criteris de flexibilitat que no comporten menyscapte de la qualitat, a les necessitats i peculiaritats d'estes accions formatives molt diferenciades tant pels col·lectius als quals s'adreça com pels objectius globals d'inserció sociolaboral que persegueixen i que excedisquen a la impartició dels simples continguts tècnics.
  
3.2.1. Contingut teòric i pràctic del taller (programa)
  
Es considera el grau en què els continguts del programa garanteixen la consecució dels objectius finals plantejats en la memòria, d'acord amb el fet que els alumnes en finalitzar el curs assolisquen la qualificació professional i el grau de socialització, que es pretenen amb la realització dels tallers.
  
Igualment, s'analitza la coherència entre la relació seqüencial i el contingut de cada mòdul formatiu proposat amb l'adquisició de les capacitats que es vulguen desenrotllar, i l'adequació del perfil col·lectiu d'alumnes amb el taller desenrotllat.
  
3.2.2. Metodologia d'impartició
  
Es valorarà el grau d'idoneïtat en la metodologia d'aprenentatge proposada atenent l'especialitat sol·licitada i el nivell inicial dels alumnes proposats.
  
Es considerarà:
  
- En quina mesura l'entitat descriu i explicita els objectius del curs.
  
- Ordre d'impartició dels mòduls formatius segons la seqüència progressiva del grau de dificultat.
  
- Idoneïtat de la metodologia proposada i adequació amb els objectius de l'acció i amb el perfil d'accés dels candidats.
  
- Tutorització i orientació personalitzada de cada un dels alumnes.
  
- Viabilitat del sistema d'avaluació proposat en la memòria.
  
- Si les pràctiques inclouen activitats adequades a la naturalesa del curs.
  
3.2.3. Professorat
  
En la valoració del professorat s'incidirà especialment en l'experiència en la docència adreçada a col·lectius de persones discapacitades o marginades.
  
Per a desenrotllar els tallers, les entitats promotores disposaran com a mínim de conformitat amb el que preveu l'article 65.2 de l'ordre amb un expert en l'Àrea de Formació Professional Ocupacional, preferentment amb coneixements polivalents teoricopràctics i personal amb titulació mitjana o superior que el capacite per a desenrotllar l'àrea de formació bàsica, l'àrea de formació i orientació laboral i que assumirà les tasques de coordinació del programa.
  
En tots estos apartats anteriorment descrits de la valoració material, tant la baremació com la valoració mínima exigible s'atendrà als criteris generals d'este annex.